ועדת הכלכלה, כנסת 23, פרוטוקול מספר 166, 2020-12-28 09:00

יעקב מרגי: שלום לכולם.

יעקב מרגי: אני מתכבד לפתוח את ישיבת ועדת הכלכלה של הכנסת.

יעקב מרגי: 28 בדצמבר 2020, י"ג בטבת תשפ"א.

יעקב מרגי: הצעת תקנות התעבורה (תיקון מס'...), התשפ"א-2020, לעניין טכוגרף דיגיטלי.

יעקב מרגי: מי שראה פעם משאית ואוטובוס יודע מה זה טכוגרף, אבל אני מאמין שהרבה אנשים לא יודעים מה זה הטכוגרף.

יעקב מרגי: אמרתי בדיון הכנה עם היועצת המשפטית – רבות ראיתי משאיות זרוקות, טכוגרפים משומשים במגירה או ברצפת תא הנהג, ואני לא יודע עד כמה – הלוואי ונדע – עד כמה, לאו דווקא כשמשאית עשתה עבירה או בתאונה שמבקשים את הטכוגרף; אם המשטרה, משטרת התנועה בכלל, או שר התחבורה, עושה בדיקה מדגמית, דורש אחת לכמה זמן מכמה משאיות להפקיד את הטכוגרפים כדי לעשות בדיקה מדגמית רטרואקטיבית, כי כולנו יודעים – זה סוד גלוי שלא מדברים עליו – כמה שעות עובד נהג משאית וכמה שעות המשאית הזאת על הכביש.

יעקב מרגי: לכן, אני חושב שאם כבר דנים בטכוגרף דיגיטלי, שזה דבר מבורך ונשמע תוך כדי דיון, היה חשוב שנקבל תוך כדי דיון – יש לנו את נציגי משטרת ישראל, משטרת התנועה, משרד התחבורה, שיכולים להתייחס לקטע הזה - אם יש בכלל בדיקות מדגמיות, גם רטרואקטיביות, לגבי זמן נהיגה ביממה ואם יש אכיפה בכלל סביב הנושא.

יעקב מרגי: אני יודע, כשקורית תאונה לוקחים את הטכוגרף – בסדר, תודה רבה, ביג דיל.

יעקב מרגי: השאלה אם יש הרתעה היום, השאלה אם זה מרתיע כי כולנו נוסעים בכבישים.

יעקב מרגי: אני מאמין שמי שעקף משאית כפולה, שעקפה הבוקר וכתוצאה מכך גם יוצא לעקיפה, אולי ארבע דקות הוא לא מצליח לעקוף את המשאית, ושרשרת מאחוריו.

יעקב מרגי: אם הייתה הרתעה בנושא הזה אני חושב שהוא היה חושב פעמיים, שלוש.

יעקב מרגי: נתחיל את הדיון.

יעקב מרגי: אנחנו נתחיל בהקראה ודיון בסעיף סעיף.

מרב תורג'מן: שיציגו את התקנות הגורמים ממשרד התחבורה, יסבירו.

יעקב מרגי: יש לנו את הסתדרות העובדים הלאומית, שרוצה להציג לנו מצגת קטנה בנושא הטכוגרף.

יעקב מרגי: משרד התחבורה קודם.

עינת סגל: בוקר טוב.

עינת סגל: עינת סגל, מנהלת אגף הרכב, משרד התחבורה.

עינת סגל: אנחנו שוקדים כבר די הרבה זמן על תיקון התקנות כדי להכניס את הטכוגרף הדיגיטלי לצד הטכוגרף האנלוגי, שלאט לאט יצא בעצם מהמערך.

עינת סגל: למעשה, התקנות כבר בשלות לאישור.

עינת סגל: אנחנו נעבור מבחינתי תקנה תקנה.

עינת סגל: המטרה שלנו היא לאשר אותן היום כי זה די הרבה זמן עומד בקנה מסיבות טכניות של אין ועדות, יש ועדות.

יעקב מרגי: יש טכוגרף אנלוגי.

יעקב מרגי: תסבירי לנו מה הצורך בדיגיטלי והאם זה הולך להיות חובה מכאן ולהבא, האם זה אותן תקנות כלפי האנלוגי, האם יש הבדלים.

סונדוס סאלח: ומה המטרה בכלל.

עינת סגל: המטרה של הטכוגרף – אנלוגי או דיגיטלי – זה בעצם לאכוף בעיקר את שעות הנהיגה והמנוחה של נהגים, לוודא שתקנה 168 מיושמת הלכה למעשה.

עינת סגל: הרבה תאונות נגרמות כתוצאה מעייפות, מחוסר ריכוז, ומאוד מאוד חשוב להקפיד על הנושא של שעות נהיגה ושעות מנוחה.

עינת סגל: זו המטרה של הטכוגרף האנלוגי והדיגיטלי.

עינת סגל: הטכוגרף האנלוגי בעצם עוזב אותנו – טכנולוגיה ישנה, מדובר על דיסקות נייר שצריכים לעקוב אחריהן, מאוד מאוד פרימיטיבי.

עינת סגל: הטכנולוגיה פשוט כבר לא קיימת, אי אפשר יהיה גם לתמוך אחזקתית את המערכות האלה.

עינת סגל: באירופה הטכוגרף הדיגיטלי כבר עובד בכל רכב כבד, ואנחנו רוצים להצטרף לטכנולוגיה הזו.

עינת סגל: זה יהיה טכוגרף חכם, כשבעתיד גם יהיה אפשר מרחוק לקרוא את הנתונים.

עינת סגל: כרגע מדובר על ורסיה שמתחברים עם כרטיסים דיגיטליים, אלה כרטיסים מקודדים, מיוחדים, עבור כל בעל תפקיד – נהגים, חברות, גורמי אכיפה וגורמי מעבדה, כיול של הטכוגרף.

עינת סגל: יש ארבעה סוגי כרטיסים, מדובר בכרטיסים חכמים שמקודדים באישור האיחוד האירופי, שבעצם נותן לנו את ההרשאה לקודד את הכרטיסים האלה.

עינת סגל: מערך לא פשוט.

יעקב מרגי: למה אנחנו צריכים את האיחוד האירופי לצורך העניין?

עינת סגל: א', הטכוגרף שמאושר על ידי הדירקטיבה האירופית זה הטכוגרף הזה.

יעקב מרגי: בסדר, את יכולה להעתיק אבל למה הקידוד שלו?

יעקב מרגי: אנחנו מדינת אי, אני לא רואה מצב - - -

עינת סגל: מדובר קודם כול גם על נהיגה בין-לאומית.

עינת סגל: זה אומנם אי, אבל נהיגה בין-לאומית.

יעקב מרגי: איפה?

יעקב מרגי: איך?

יעקב מרגי: תסבירי.

מרב תורג'מן: איזה נהיגה בין-לאומית יש בארץ?

יעקב מרגי: עם אירופה.

יעקב מרגי: התלהבו מארבע מדינות במפרץ.

עינת סגל: קודם כול, אני חייבת לציין לגבי האמינות של הטכוגרף, שעומד בעצם בתקן שיוכל לשמש גם לאכיפה כי בסוף אנחנו נמצא את עצמנו כמו בסיפור המצלמות.

עינת סגל: אנחנו רוצים שהכלי ישמש לאכיפה, זו המטרה הראשונית שלנו, ולכן חייבים טכוגרף שעומד בתקן, בתקנות ותקינה, ולא סתם מכשיר.

יעקב מרגי: לא ענית לי.

בועז טופורובסקי: כדי שהוא יהיה קביל בבית משפט.

עינת סגל: בדיוק, שתהיה קבילות בבית משפט.

עינת סגל: זה אחד.

עינת סגל: שתיים, לגבי הנהיגה הבין-לאומית.

עינת סגל: היום יש לנו נהיגה בין-לאומית של נהגים, משאיות שמגיעות מטורקיה ונכנסות לירדן, ולמעשה זה מהווה נהיגה בין-לאומית.

עינת סגל: זה חלק מההתניות של המדיניות האירופאית, מן הסתם, כי שם כן יש מעבר, אבל שוב, ירדן – אם יהיה לנו שלום עם עוד מדינות ונגיע לזה, זה רלוונטי מאוד.

עינת סגל: לפעמים יכול להיות מדובר על משאיות שמגיעות בהשטה לנמל וממשיכות עם נהג, זה גם סוג של נהיגה בין-לאומית.

יעקב מרגי: אתם מתכוננים לחייב מכאן ולהבא טכוגרף דיגיטלי?

עינת סגל: כן.

עינת סגל: בשלב ראשון, קודם כול זה יהיה באופן מזדמן.

עינת סגל: כל רכב חדש מעל 8 טון שיגיע למדינת ישראל יהיה כבר עם טכוגרף דיגיטלי.

עינת סגל: אנחנו לא מחייבים להחליף את האנלוגי, זה יקרה פשוט לבד באופן טבעי.

עינת סגל: כל טכוגרף שיתקלקל, כבר לא יחליפו אותו לאנלוגי חדש.

בועז טופורובסקי: לא יהיה חיוב?

בועז טופורובסקי: זה רק יהיה במסגרת הטבע?

עינת סגל: יהיה חיוב, אבל מזדמן, לא יזום.

יעקב מרגי: לתת לו לגווע לבד.

עינת סגל: בדיוק.

עינת סגל: לא החלפה.

יעקב מרגי: למה?

יעקב מרגי: סתם שאלה, למה?

עינת סגל: כי קודם כול, יש לזה עלויות ויש לזה משמעויות.

עינת סגל: אנחנו מבינים שזה גם יקרה לבד, אז בשביל מה?

עינת סגל: הנושא של האחזקה, פשוט לא יהיו יותר חלקים ולא תהיה אחזקה לטכוגרף האנלוגי, אנחנו מאמינים שכל חברה שמכבדת את עצמה תבין את הפוטנציאל שגלום בזה ותחליף כבר לכל ציי הרכב, גם בשביל האחידות הלוגיסטית וגם בגלל היתרונות, ויש המון יתרונות לעומת האנלוגי.

בועז טופורובסקי: זה גם יהיה בכל האוטובוסים, נכון?

עינת סגל: כן.

עינת סגל: כל רכב מעל 8 טון, גם אוטובוסים.

עינת סגל: בשלב ב' אנחנו גם נרד בטונאז', לצורך העניין ונחיל את זה על אוכלוסייה רחבה יותר.

עינת סגל: יש כאן התארגנות, אסור לשכוח, ואנחנו מתארגנים לזה כבר מזה זמן וממשיכים במקביל לעשות את כל ההתארגנות הלוגיסטית הטכנית הנדרשת – ייצור וקידוד של הכרטיסים, ניפוק שלהם לכל האוכלוסיות הנדרשות, הדרכות כמובן לפי סוג אוכלוסייה, התקנות על הדרך שזה תנאי לחתימה על האמנה עם האירופאים.

עינת סגל: מבחינתנו, התקנות מהוות אבן דרך מאוד מאוד משמעותית היות וזה מהווה תנאי לחתימה על האמנה ולהתחיל בעצם את ההתקשרות מול האירופאים – גם בהיבט המשפטי וגם בהיבט הטכני של הכרטיסים, הקידוד וכל מה שנובע מכך.

עינת סגל: דבר נוסף שהוא ייחודי למדינת ישראל זה למעשה תרגום שעות הנהיגה של המכשיר לשעות נהיגה ישראליות, "גיור" למעשה של הנתונים כי שם מדובר על שעות נהיגה ומנוחה אחרות, ואנחנו צריכים בעצם לגייר את הנתונים.

בועז טופורובסקי: למה לא להתאים את שעות הנהיגה כמו באירופה?

עינת סגל: אני מזמינה אותך.

עינת סגל: זה סיפור ארוך.

יעקב מרגי: למי שלא מכיר, מה ההבדל?

עינת סגל: מה ההבדל?

בועז טופורובסקי: תשע שעות לעומת 12 שעות.

עינת סגל: זה בנהיגה, וגם מנוחה ארבע לעומת שש.

ששי שדה: שעות עבודה הרבה יותר נוחות, יום קצר יותר.

עינת סגל: זה תלוי ברמה שבועית, ברמה דו-שבועית.

עינת סגל: זה מאוד מאוד מורכב.

יעקב מרגי: גם המשאיות בחו"ל נראות כמו בתי מלון קטנים לעומת המשאיות בארץ.

עינת סגל: נכון.

יעקב מרגי: והחניונים המצויים.

בועז טופורובסקי: וגם הם מרוויחים יותר.

עינת סגל: וגם אין מחסור בנהגים, ומרוויחים יותר טוב.

עינת סגל: אנחנו יכולים לדבר על זה עד אינסוף, אני חושבת שזה דיון נפרד.

יעקב מרגי: וחניונים מצויים.

עינת סגל: נכון.

עינת סגל: ומפרצים ומנוחה.

בועז טופורובסקי: שזו גם בעיה, מה עושים עם זה.

עינת סגל: מאוד מורכב.

יעקב מרגי: אבל בואו, פה הוא מניע את האוטו ומגיע לקצה הארץ, שם הוא צריך לחרוש יבשת שלמה.

יעקב מרגי: יש את האיזונים, אבל 12 שעות, רבותיי, זה הרבה ואני אומר לכם, מי שמכיר חיי נהגי משאית, הוא יורד בבוקר מוקדם לאילת, כשבראש שלו שהוא ייסע מקסימום למרכז הארץ, ואז אומרים לו, מכאן תיסע לחיפה לנמל, ואם הוא יתנהג טוב ויש לו עוד הזמנה, הוא חשב שהוא הולך לנוח, מקפיצים אותו עוד פעם לאילת.

יעקב מרגי: לפעמים זה פעמיים אילת ופעם צפון באותו יום.

יעקב מרגי: זה לא חיים, אני אומר לכם.

עינת סגל: לגמרי.

סונדוס סאלח: וגם המצב על הכבישים.

יעקב מרגי: צריך לשבת לשוחח עם נהגי משאיות כדי להבין את הסיטואציות שהם נמצאים בהן, ואדם בהול על ממונו, הוא לא ילך להתלונן על המעסיק שלו כי הוא רוצה פרנסה.

בועז טופורובסקי: נכון.

בועז טופורובסקי: צריך לטפל בזה.

יעקב מרגי: היועצת המשפטית.

מרב תורג'מן: את ציינת שלמעשה כל רכב חדש שיגיע לישראל, יותקן בו כבר טכוגרף דיגיטלי.

מרב תורג'מן: אין לזה התייחסות בתקנות, זאת אומרת מכוח מה אתם תאסרו התקנה של טכוגרף אנלוגי?

עינת סגל: לא אוסרים טכוגרף אנלוגי.

מרב תורג'מן: אני יודעת שלא אוסרים את השימוש.

מרב תורג'מן: התקנות מאפשרות את שני המסלולים.

יעקב מרגי: אני אשאל יותר משופר.

יעקב מרגי: לו יצויר שעכשיו חברת האוטובוסים או המשאיות הסינית שלחה לארץ אוטובוס עם טכוגרף אנלוגי.

עינת סגל: לא.

עינת סגל: זה לא יהיה.

מרב תורג'מן: איך זה לא יהיה?

מרב תורג'מן: מכוח מה?

סיגלית ברקאי-ואקיל: סיגלית ברקאי, הלשכה המשפטית, משרד התחבורה.

סיגלית ברקאי-ואקיל: בעיקרון, היום באירופה כבר לא משתמשים בטכוגרף האנלוגי, ולכן רכבים שיובאו מאירופה, כבר היום מגיעים עם טכוגרף דיגיטלי, פשוט מוציאים להם את הטכוגרף ומחליפים.

יעקב מרגי: טעיתי, סליחה.

יעקב מרגי: הלכתי רחוק.

יעקב מרגי: הבאתי בייבוא אישי ממדינת עולם שלישי משאית עם טכוגרף אנלוגי.

יעקב מרגי: מה יקרה לי בכניסה לארץ?

סיגלית ברקאי-ואקיל: אתה יכול להשתמש בו.

סיגלית ברקאי-ואקיל: תוכל להיכנס ולא יחייבו אותך.

יעקב מרגי: אז זה לא מוחלט מה שנאמר.

יעקב מרגי: מאחר שזה שיח של משפטנים, תקנות, ואמרת את זה כערך מוחלט, היא שאלה בצדק איפה זה בא לידי ביטוי בתקנות.

בועז טופורובסקי: יש לי כאן שאלה יותר בעייתית.

בועז טופורובסקי: אם עכשיו ועד העובדים של אגד יבוא ויגיד, אני רוצה טכוגרף אנלוגי, הוא יכול להגיע להסכמה כזאת עם ההנהלה וזה בסדר?

עינת סגל: אני חייבת לציין, כשמייבאים את הרכב הכבד, היום זו דרישה מיוחדת של מדינת ישראל - זה עולה להם אפילו יותר כסף - מהיצרן, תתקין לי טכוגרף אנלוגי או תביא לי את זה בלי ואני אתקין את זה כאן.

עינת סגל: יש להם אינטרס ללכת לדיגיטלי.

בועז טופורובסקי: אין ספק, אבל למשל, יבוא יושב-ראש ועד איגוד נהגי המשאיות – שהוא בטח בזום – ויגיד, אין לי מקומות ריענון, אני לא יכול עם טכוגרף דיגיטלי.

בועז טופורובסקי: עד שלא יסדרו את מקומות הריענון, אני רוצה טכוגרף אנלוגי.

עינת סגל: זה נכון לשני המצבים.

יעקב מרגי: אני אצטרף לשאלה שלך בנימוק אחר כי הוא לא יבוא ויגיד אני רוצה לעבור על החוק.

יעקב מרגי: פה, אני צריך לשמור את זה 180 יום, בדיגיטלי 365 ימים.

בועז טופורובסקי: ברור.

יעקב מרגי: אם הוא יעתיק את דפוס ההתנהגות של מזכ"לית הסתדרות המורים – לא משנה אם זה לטובת המורים – ברגע שיש שינוי, אנחנו נגד.

בועז טופורובסקי: אולי אנחנו צריכים להכריח את זה.

סונדוס סאלח: גם לגבי העלויות.

סונדוס סאלח: על מי העלויות?

יעקב מרגי: הסתדרות העובדים הלאומית, אתה רוצה להציג לנו את המצגת?

ששי שדה: כן, בבקשה.

ששי שדה: ששי שדה, יו"ר האגף לאיגוד מקצועי בהסתדרות הלאומית.

ששי שדה: אני אתייחס רגע לסוגיה שהעלתה היועצת המשפטית, סוגיה בהחלט נכונה.

ששי שדה: תיאורטית, לפי התקנות הקיימות או התקנות שהולכים לאשר, אפשר לפרק את הטכוגרף האנלוגי מהאוטובוס הישן ולהרכיב אותו בחדש שמחליף אותו, ונכון מאוד יהיה להכניס תקנה מחייבת.

ששי שדה: בהחלט.

יעקב מרגי: מי שלא יודע איפה זה בדק, זה תעשייה אווירית לוד - ידיעת הארץ פה בוועדה.

ששי שדה: בדיוק.

ששי שדה: ארבעה הרוגים, 14 פצועים, מתוכם למיטב ידיעתי שלושה פצועים קשה.

ששי שדה: תאונה שנגרמה בעקבות עייפות של הנהג, תאונה בהחלט מיותרת שיכולה הייתה להימנע.

יעקב מרגי: זו תאונה שנכנסו בתחנת אוטובוס.

ששי שדה: נכון.

ששי שדה: ממש, האוטובוס לקח איתו את הבטונאדה.

קריאה: נהג משאית מחק את המשפחה.

ששי שדה: לצערנו הרב, ישראל עדיין נחשבת מדינה נחשלת לגבי השימוש באמצעים טכנולוגיים במטרה למנוע ולצמצם את תאונות הדרכים, ולא פחות חשוב, גם לחינוך לתרבות נהיגה.

ששי שדה: באירופה ובארצות הברית, 15% מהתאונות הקטלניות והקשות נגרמות כתוצאה מעייפות בכלל התחבורה, ועייפות היא גם הגורם המרכזי בהתרחשות של תאונות דרכים לרכב כבד, בשיעור של כ-20%.

ששי שדה: בישראל למשל, להבדיל, 30% מכלל ההרוגים בתאונות דרכים זה בתאונות שמעורבים בהן רכבים כבדים, וביחס למצבת כלי הרכב, 5% מכלל כלי הרכב הם רכבים כבדים, אבל שימו לב לשיעור שלהם בתאונות קטלניות, 37%, כמעט פי שניים ממה שנהוג באירופה.

יעקב מרגי: כמו שאומרים אצלנו, גדול מחלקם באוכלוסייה.

ששי שדה: לגמרי.

ששי שדה: גדול משמעותית, ולהבדיל, שימו לב, אנחנו מדינה מאוד קטנה – אמר את זה אדוני בהתחלה – אין פה לגמוא קילומטרים על גבי קילומטרים.

ששי שדה: העלות למשק כתוצאה מהתאונות של רכב כבד היא 1.3 מיליארד שקלים בשנה, שליש מהן זה כתוצאה ממעורבות של אוטובוסים.

ששי שדה: מבקר המדינה, בדוח האחרון שלו כתב שתאונות קטלניות של אוטובוסים הן פי 12 מרכב פרטי, ושל משאיות פי 11.

ששי שדה: שימו לב איזה נתונים.

ששי שדה: באירופה, משנת 2006 חובה בכל הרכבים הכבדים להתקין את הטכוגרף הדיגיטלי, והמגמה היום היא כבר להחיל את זה על רכבים מעל 2.5 טון.

ששי שדה: הטכוגרף הדיגיטלי – גם לשאלתך קודם – הוא מיוצר ומאושר במדינות האיחוד האירופי, הוא מאופיין באמינות ובאיכות גבוהה, בטכנולוגיה מתקדמת, רמות אבטחת מידע ובקרה גבוהות ומקטין את הסיכוי לזיוף.

ששי שדה: המטרה שלו היא לבצע רישום מדויק, לתעד לצרכי אכיפה את אורך המשמרת, את זמני הנסיעה ואת ההפסקות במהלך המשמרת.

ששי שדה: אנחנו חוזרים לתאונה שהראיתי בהתחלה.

ששי שדה: ממש החודש, הנהג הורשע בגרימה של מוות ברשלנות של ארבעה נוסעים.

ששי שדה: פרטי הרשלנות שיוחסו לו, שהוא לא יצא להפסקה, הוא נהג שש שעות ברצף, הוא לא אכל ולא שתה בצורה נאותה.

ששי שדה: אני לא יודע אם מישהו פה מבין שלא רק הנהג אשם כאן – גם לנהג יש השפעה, אבל יש כאן סיטואציה נוראית שאנחנו נמצאים בה והטכוגרף הדיגיטלי יכול מאוד לסייע בה.

ששי שדה: העבירות שהוא הורשע בהן – שימו לב, זה בן אדם נורמטיבי שהלך בבוקר לעבודה, לא איזה רוצח – אבל בערב הוא גרם למוות ברשלנות ולנהיגה בקלות ראש.

ששי שדה: לצורך ההטמעה - זה גם לשאלתך, אדוני - לצורך הטמעת הטכוגרף הדיגיטלי, ישראל נדרשת, חייבת, לפעול לפי דפוס הפעולה וההדרכה שתואמים את הסטנדרט האירופי, שהוא קובע ביחד עם הנחיות היצרן לא רק את ההטמעה של הטכוגרף והדרך שלו אלא גם לערוך הדרכה ראשונה לפני כל שימוש בטכוגרף הדיגיטלי לכל נהג, וריענון אחת לשנתיים.

ששי שדה: בצד ימין זו דוגמה של תעודת הסמכה להדרכה.

ששי שדה: מצד שמאל אנחנו רואים את רישיון הנהיגה החדש, הוא בא עם צ'יפ דיגיטלי, ומעל את מכשיר האכיפה הידני.

ששי שדה: הרישיון נכנס לתוך המכשיר הזה, והצ'יפ, יש עליו נתונים והוא מראה לו את הנתונים.

יעקב מרגי: חסכת לי שאלה אם הוא אישי או פר מכונית.

עינת סגל: אישי.

יעקב מרגי: לפעמים, חברה שמכבדת את עצמה ויש יום עבודה ארוך, היא יכולה לצרף שני נהגים, כמו טייס משנה.

ששי שדה: תכף תראה את זה גם בהתייחסות.

ששי שדה: זה נכון מאוד, בטכוגרף יש גם אפשרות לנהיגה עם שני נהגים, אבל הרישיון הוא רישיון אישי והאכיפה תהיה אישית.

ששי שדה: יש אכיפה גם לחברה – אמרת נכון, נכון מאוד לקבל תגובה של המשטרה כאן.

ששי שדה: ההכשרה הראשונית, היא מוערכת בשלוש שעות, נושאי החובה הם: 1.

ששי שדה: אני חוזר לתאונה, אחריות הנהג; אופן השימוש בטכוגרף הדיגיטלי; שעון ה-GMT, Greenwich Mean Time, כמו שאמרה ידידתי כאן, הגיור של המכשיר; כרטיס נהג והכנסה שלו למכשיר; הזנת הנתונים ידנית בתחילת יום העבודה; התפריט של הטכוגרף; הנתונים בצד המכשיר; חובת הורדת הנתונים; וזה מה ששאלת, אדוני - נהיגה בשילוב כשיש שני נהגים על אותו רכב ואז יהיה אפשר לבצע את הנסיעות שאמרת, לאילת וחזרה, אם יש שני נהגים באותו רכב.

ששי שדה: זה אפשרי וצריך ללמוד את זה; המשמעות של נהיגה ללא הפעלת הטכוגרף; ה-Picturegrama; תיעוד נתוני הנהג מבחינת צנעת הפרט; נתונים להדפסה; המשמעות של הפיצול וההפסקות; ההבדל בין נהיגה למנוחה בזמן העבודה והמשמעות של מנוחה אחרי שעות העבודה; מקסימום – לשאלתך, אדוני – שעות עבודה יומי, שבועי, חודשי; ולא פחות חשוב, גם לעשות התנסות בסימולטור.

ששי שדה: לדעתי, וזה חשוב גם לשאול את המשטרה, בלי שהנהג עבר הדרכה ראשונה, האם הם יכולים לעשות אכיפה, האם הוא יכול לבוא ולהגיד לא ידעתי להפעיל את הטכוגרף, ויצא זכאי.

ששי שדה: יש גם נושאים שאינם חובה.

ששי שדה: יש שימוש להורדה בנייד, יש תוכנה – ממש מדהים, רואים את הכול על הצג של הנייד, גם לא בעבודה, ומה קורה במקרה שכרטיס או רישיון אבד.

ששי שדה: מצד שמאל אנחנו רואים את הסימולטור הפיזי ומצד ימין יש גם אפשרות לסימולטור דיגיטלי, לעשות הדרכה אונליין.

ששי שדה: קצת נדלג.

ששי שדה: הראיתי את כל הניסיונות שלנו, של ממשלת ישראל להטמיע את הטכוגרף הדיגיטלי.

ששי שדה: בשנת 2010 משרד התחבורה כבר הודיע שהוא הולך להטמיע את הטכוגרף הדיגיטלי, מבקר המדינה הוציא על זה דוחות, ובאמת אני מודה לאדוני על קיום הדיון גם בתקופה כזאת ואני מקווה שבאמת סוף סוף נצליח להעביר את הטכוגרף הדיגיטלי ולהטמיע אותו בארץ.

ששי שדה: אבל, אני מבקש לקחת את הנושא נורא ברצינות ולהכניס גם את נושא ההדרכות, לכבד את הענף, לכבד את הנהגים ולעשות את זה בצורה מוסדרת.

ששי שדה: אני שמח שמשרד התחבורה כאן מימיני מהנהן, חשוב לי מאוד לראות ולהבין את זה.

יעקב מרגי: תודה.

יעקב מרגי: לסיכום.

ששי שדה: משפט אחרון, אדוני.

ששי שדה: אני במסגרת התפקיד שלי נשאל לא מעט, בעיקר על שעות עבודה ומנוחה, מה פתאום, יש את חוק שעות עבודה ומנוחה ומי שם אתכם, אני רוצה לעבוד 13 ו-14 שעות, להביא פרנסה הביתה ולמה לא מאפשרים לי, וכל מיני שאלות כאלה.

ששי שדה: התשובה בסוף היא שאנחנו צריכים להגן על העובד מעצמו, דוגמת הנהג שהראיתי בהתחלה, אחרת מהר מאוד נהפוך פה לשוק עבדים.

ששי שדה: באופן שנכניס את התקנות ובאופן שנקבע את הסטנדרטים, ואם נפעל לפי הדפוס האירופי שהוא מקובל וגם מחייב, באופן הזה אנחנו גם נכבד את הענף, נכבד את המקצוע, נכבד את הנהגים ואני בטוח שנצליח למנוע הרבה מאוד תאונות, אדוני.

יעקב מרגי: תודה רבה.

יעקב מרגי: אין ספק, כשמדובר בחברות גדולות שמכבדות את עצמן, יש כללים איך מנהלים צוות של נהגים, יש קצין בטיחות וקצין תנועה וכו', אבל בענף הזה יש הרבה בודדים, יש הרבה קטנים – שתי משאיות, משאית אחת – לא מאורגנים, והם מכניסים את הנהגים למצבים בלתי אפשריים, בלתי אפשריים, צריך להתחשב גם כאן.

יעקב מרגי: התייחסות קצרה של חברי הכנסת ונתחיל הקראה ודיון על כל סעיף.

יעקב מרגי: לאחר מכן ניתן רשות דיבור לאורחים.

יעקב מרגי: בבקשה.

אימאן ח'טיב יאסין: בוקר טוב, כבודו, חברים, חברות, אין ספק שגם הדיון הזה, הוא עוסק בהצלת חיים.

אימאן ח'טיב יאסין: אנחנו רואים וערים לבעיה של הקטל בדרכים, ולצערנו הרב, הרכבים הכבדים לוקחים חלק ממש גדול בסיפור הזה.

אימאן ח'טיב יאסין: אגב, האיחור שלי היה גם בגלל תאונה, אני מקווה שהיא לא קטלנית, שהייתה בבוקר בצומת נהלל, תאונה מאוד קשה, עמדנו שם שלושת-רבעי שעה, אז באמת כבד ככה בלב.

אימאן ח'טיב יאסין: אין ספק שהמהלך הזה הוא מהלך מתבקש, מתבקש מכל הצדדים.

אימאן ח'טיב יאסין: א', באמת זה הצלת חיים.

אימאן ח'טיב יאסין: הדבר השני, זה באמת יעזור למערכת לעמוד מול האתגר של כל מה שקורה בשוק הזה מבחינת שעות עבודה בלתי נתפסות, יומם ולילה נהגים שנוהגים בכבישים, אולי הם לנים חצי שעה או שעה במשך 24 שעות.

אימאן ח'טיב יאסין: ונכון, כבודו, שהנהגים רוצים להתפרנס וסיפרת ודיברת על זה שהם רוצים לעשות יותר שעות, אבל גם לזה יש פתרון.

אימאן ח'טיב יאסין: כשנותנים שכר הוגן, מכבד, שמאפשר חיים מכובדים לאנשים, אז אין בן אדם שרוצה לעשות משמרות כי רוצה עוד כסף שהוא לא צריך.

אימאן ח'טיב יאסין: אני בטוחה כמעט בדבר הזה, באמת, אנשים רוצים לחיות, קודם כול רוצים לחיות.

אימאן ח'טיב יאסין: אנחנו יוצאים לעבודה מתוך שליחות וגם מתוך מטרה, כדי לחיות בכבוד.

אימאן ח'טיב יאסין: אז הסוגיה הזאת, צריך לתת עליה את הדעת.

יעקב מרגי: תודה.

אימאן ח'טיב יאסין: ברשותך, עוד שני משפטים.

אימאן ח'טיב יאסין: הדבר השני זה באמת להדגיש את הנושא של ההדרכות ועוד נושא זה האחריות.

אימאן ח'טיב יאסין: אני חושבת שהאחריות צריכה ליפול על הגב של הבעלים של הרכבים ולא על הגב של הנהגים.

אימאן ח'טיב יאסין: אין ספק שיש סוגיה שצריך גם להתייחס אליה, סוגיה משפטית, שזה הפגיעה בכבודו ובזכותו של הפרט, זה בעצם חשיפה מלאה לחיים שלו במשך כל השעות.

אימאן ח'טיב יאסין: צריך לתת עליה את הדעת ומה יותר כבד, החיים של האדם או האמת.

יעקב מרגי: תודה.

יעקב מרגי: בבקשה, סונדוס.

סונדוס סאלח: תודה רבה, כבוד היושב-ראש, בהחלט נושא ודיון מאוד חשוב וכואב ומעסיק חלק גדול מאיתנו.

סונדוס סאלח: אני מברכת על כל מחשבה וכל צעד שבא להגן גם על החיים של הנהגים, של המשאיות וגם של שאר הנהגים והנוסעים בכביש, אכן זה מאוד חשוב, אבל אני חושבת שאתם מעמיסים יותר מדי על הנהגים של המשאיות.

סונדוס סאלח: הרכבים הכבדים מהווים כ-3% מסך כול כלי הרכב, הם מעורבים בשליש מהתאונות הקטלניות.

סונדוס סאלח: לשים את כל הכובד, כאילו עכשיו הטכוגרף הדיגיטלי יבוא ויפתור לנו את כל הבעיות, זה קצת - - -

יעקב מרגי: לא, אף אחד לא אמר את זה.

סונדוס סאלח: מה שראינו במצגת, כאילו זה בא לפתור לנו חלק גדול מהבעיה.

סונדוס סאלח: מי שרוצה להביא תקן אחד מאירופה, יש שם חבילה שלמה.

סונדוס סאלח: צריך להביא את הרכבים שיש שם, את השכר של הנהגים שיש שם, את תחנות הריענון שיש שם, את שעות העבודה שיש שם, את המסלולים המיוחדים למשאיות, ולא לקחת חלק קטן מהחבילה הזו ולהגיד בואו תסתדרו עם זה ושוב פעם לגלגל את האחריות על גבם של הנהגים.

סונדוס סאלח: זה לא קבוצה שהולכת להתאבד, קמה בשעות הקטנות של היום והולכת לעשות פשע על הכבישים.

סונדוס סאלח: לא.

סונדוס סאלח: זה אוכלוסייה מוחלשת שיוצאת להתפרנס בכבוד והם קמים בשעות הקטנות של היום להתפרנס.

סונדוס סאלח: יש בידיים שלי שלושה טכוגרפים.

סונדוס סאלח: אם עכשיו תופס אותם שוטר, יש בהם חריגה והוא יכול לשלול את הרישיון של הנהג.

סונדוס סאלח: אני רוצה שנדון בכלל בטכוגרפים האלה וכמה הם יעילים בזמן הפקקים בכבישים, שאנחנו רואים אותם גם כרכבים קטנים וגם כמשאיות כבדות.

סונדוס סאלח: האם יש חינוך והסברה לנהגים, גם של הרכבים הקטנים וגם של המשאיות?

סונדוס סאלח: אנחנו רוצים יותר חינוך, הסברה, לגייס אותם איך נוהגים נכון ולגייס את הנהגים של הרכבים הקטנים, מה עושים בכביש כשנמצא ממול רכב כבד, האם הכבישים שלנו, יש בהם הפרדה ששומרת על חייהם של הנהגים מכל כלי הרכב.

סונדוס סאלח: אלה השאלות שצריך להעלות אותן כאן, לשמור על חייהם של האנשים ולא רק להעמיס את זה על שינוי תקנה, אני בספק גדול אם זה יביא לתועלת ושיפור המצב.

סונדוס סאלח: זה חבילה אחת ולא לקחת חלק קטן בחבילה הזו ולהגיד ככה אנחנו נפתור את הבעיה.

יעקב מרגי: אני לא חושב שנאמר שככה נפתור, אבל אין ספק שצריך להתחיל במשהו, וזו התחלה טובה.

סונדוס סאלח: לא.

סונדוס סאלח: הטכוגרף - - -

יעקב מרגי: אני מתחבר לדברים.

יעקב מרגי: היא נגעה רק בסוגיה אחת קטנה.

יעקב מרגי: שולי הכביש.

יעקב מרגי: אנחנו אומרים לנהג, תעצור להתרענן.

סונדוס סאלח: איפה להתרענן?

אימאן ח'טיב יאסין: הכי מסוכן.

יעקב מרגי: זה לא שוליים, אי אפשר לקרוא לזה שולי דרך לעצירה.

יעקב מרגי: זה לא לעצירה, אבל זה לא הדיון.

יעקב מרגי: אסור לנו להעמיס על הדיון של הטכוגרף הדיגיטלי את כל התחלואים.

סונדוס סאלח: אבל למה להעמיס על המשאיות ועל הנהגים משהו חדש?

יעקב מרגי: אני אענה לך, אולי לא הבנת.

יעקב מרגי: הפוך הוא.

יעקב מרגי: אני שאלתי למה אתם לא מחייבים.

יעקב מרגי: אם היה מכאן ולהבא לחייב את הדיגיטלי, אתם צודקים, הטענה שלך צודקת.

יעקב מרגי: פה אומרים, ממילא הטכנולוגיה הזו הולכת ונעלמת, ממילא רכבים חדשים שמגיעים מחו"ל – הרי הכול זה ייבוא – כל מה שמגיע בייבוא, מגיע עם דיגיטלי חדש.

יעקב מרגי: הם נותנים לזה לגווע, אני מאמין תוך עשור זה יגווע וייעלם, גם טכנולוגיה תומכת לא תהיה.

יעקב מרגי: זה לא שעכשיו באו ואמרו בואו נתמודד עם בעיית הבטיחות בדרכים, תאונות, עם הטכוגרף הדיגיטלי.

יעקב מרגי: לא.

סונדוס סאלח: כבוד היושב-ראש, זו השאלה הראשונה שהייתה לי, מה המטרה, והם אמרו להפחית את המעורבות של רכבים כבדים בתאונות קטלניות.

יעקב מרגי: זה יומרני מדי, אני לא שמתי לב לזה.

סונדוס סאלח: אמרת את זה בהתחלה.

עינת סגל: אני חייבת להתייחס לדברים שאמרת כי יש תוכניות, אנחנו פועלים בתוכניות מאוד גדולות לשיפור הבטיחות עם פוקוס על הרכב הכבד, עם הרלב"ד - גם הסברה.

סונדוס סאלח: מצוין, אבל מה עם שאר החבילה?

עינת סגל: על זה אני מדברת, שאר החבילה זה תשתיות - - -

סונדוס סאלח: האם אתם תעשו השתלמויות?

עינת סגל: ברור.

סונדוס סאלח: לפני שנכנס הטכוגרף?

עינת סגל: ברור.

עינת סגל: זה חלק מההתארגנות שלנו, בוודאי.

יעקב מרגי: גברתי, אפשרתי דיון אבל זה לא הופך את זה לדיון העיקרי.

יעקב מרגי: תודה.

עינת סגל: בוודאי.

עינת סגל: אנחנו צריכים להתמקד כאן בתקנות.

סונדוס סאלח: ורוצים להצביע על זה כל כך מהר.

יעקב מרגי: לא, אני לא הולך להצביע, אני הולך לקרוא סעיף סעיף.

יעקב מרגי: יש לנו מנהלי חברות, משטרת התנועה, משרד התחבורה, יש אורחים חשובים בזום שידברו ויתייחסו.

יעקב מרגי: בועז, בבקשה.

בועז טופורובסקי: תודה רבה, אדוני היושב-ראש, אני שמח שהגיע הדיון הזה סוף סוף, אני חושב שלקח לו יותר מדי זמן להגיע.

בועז טופורובסקי: אין ספק שחלק יותר מדי גדול מתאונות הדרכים נעשה על ידי רכבים כבדים, אני חושב שפי 11 באוטובוסים, פי שלושה עד שבעה במשאיות.

בועז טופורובסקי: בערך 27% מתאונות הדרכים הקטלניות נגרמות על ידי מעורבות של רכבים כבדים, זה הרבה יותר מהחלק היחסי שלהם בכבישים ואנחנו צריכים לעשות הכול בשביל להוריד את כמות תאונות הדרכים.

בועז טופורובסקי: סונדוס צודקת שזה לא רק הטכוגרף כמובן, זה התשתיות, זה לימודי הנהיגה.

בועז טופורובסקי: זה גם לא יעזור אם הטכוגרף יגיד אתה חייב עכשיו לעצור להתרעננות, ואתה בכביש 6 ואין לך עוד 40 קילומטר התרעננות, או אם אתה באמצע פקק וייקח לך עוד שעתיים להגיע למקום הראשון שאתה יכול לעצור בו, וברור שיש עוד הרבה דברים לעשות.

בועז טופורובסקי: אבל, הטכוגרף זה אחד מהדברים.

בועז טופורובסקי: לא בגלל שהטכוגרף זו הבשורה הגדולה, אבל כן זה איכשהו מקדם אותנו קצת יותר לכיוון האיחוד האירופי, קצת יותר לכיוון דרך שבה יהיה באמת אפשר לבדוק שהנהג לא עובר על החוק, ועושה את המקסימום שאפשר.

בועז טופורובסקי: גם מעצם זה שזה נמצא בתוך הראש, אתה יודע שאתה לא יכול להתחמק, אם אתה נוהג 14 שעות או 15 שעות, ואנחנו צריכים לפתור את זה.

בועז טופורובסקי: אז אני בהחלט מברך, אני כן רוצה שנאשר את זה כמה שיותר מהר.

בועז טופורובסקי: לדעתי, צריך להכריח כי ברגע שנותנים ואומרים שזה לא חובה, אז ייקח לנו עוד הרבה מאוד זמן.

בועז טופורובסקי: ועוד פעם, נתתי דוגמאות – ועדי עובדים לא כל כך מהר יכניסו את זה, אנשים פרטיים לא כל כך מהר יכניסו את זה, יבואנים פרטיים לא כל כך מהר יכניסו את זה, פשוט כי זה מקשה יותר על החיים של הנהגים.

בועז טופורובסקי: אז מי שתפקידו לפעמים זה לאזן בין הצורך של הנהגים בחיים כמה שיותר פשוטים לבין הרצון להוריד את הסיכונים לתאונות דרכים, לפעמים זה יכול להוות בידם איזשהו כלי שאנחנו לאו דווקא רוצים כגוף מחוקק וגוף מתקין תקנות להרשות בידם.

בועז טופורובסקי: אז אני דווקא בעד להכריח, לתת איזשהו דד-ליין ולקבע את הסיפור הזה במדינת ישראל.

יעקב מרגי: תודה.

יעקב מרגי: נתחיל בהקראת התקנות.

מרב תורג'מן: אני רק אציין, ברשותך אדוני, בתקנות כפי שחברי הכנסת רואים יש תיקונים שאנחנו עשינו אותם בשיתוף פעולה בינינו לבין משרד התחבורה, היא כבר תקריא אותם יחד עם התיקונים.

יעקב מרגי: לאורחינו בזום, אנחנו נקריא חלק חלק, נפתח את זה להתייחסות.

יעקב מרגי: עכשיו אנחנו מקריאים את 168א1.

יעקב מרגי: בבקשה.

סיגלית ברקאי-ואקיל: "תקנות תעבורה (תיקון מס' ____), התשפ"א-2020

סונדוס סאלח: השאלות באמצע?

מרב תורג'מן: לא.

מרב תורג'מן: היא תקריא את כל תקנה 168, כולה באותו עניין לגבי שעות נהיגה בנהיגה בין-לאומית.

יעקב מרגי: אנחנו מקריאים ופותחים לדיון.

יעקב מרגי: בבקשה.

אימאן ח'טיב יאסין: מה ההבדל בין הפסקה ומנוחה?

יעקב מרגי: אחר כך.

יעקב מרגי: תרשמו את השאלות.

יעקב מרגי: רק תדעי, אם היה פה מישהו מיהדות התורה, היה עוצר לך את הסעיף הקודם.

יעקב מרגי: תמשיכי.

סיגלית ברקאי-ואקיל: ניסינו.

סיגלית ברקאי-ואקיל: התלבטנו קשות.

יעקב מרגי: אבל זה אמנה וזה בין-לאומי.

סיגלית ברקאי-ואקיל: בדיוק, זו הסיבה היחידה.

אימאן ח'טיב יאסין: מה הכוונה נהיגה בין-לאומית?

אימאן ח'טיב יאסין: שהוא עובר בין המדינות?

בועז טופורובסקי: כשיהיה לנו שלום עם סעודיה.

אימאן ח'טיב יאסין: זה ממש או-טו-טו.

יעקב מרגי: למה סעודיה?

יעקב מרגי: אומרים לך ירדן, טורקיה.

יעקב מרגי: בבקשה.

יעקב מרגי: תאר לך עם עיראק.

אימאן ח'טיב יאסין: אתה רוצה להגיד שסעודיה רחוק?

אימאן ח'טיב יאסין: זה יותר קרוב מירדן.

סיגלית ברקאי-ואקיל: זה בלי התיקון האחרון.

מרב תורג'מן: נכון.

מרב תורג'מן: זה לא ממוספר.

מרב תורג'מן: בפני חברי הוועדה זה עדיין לא ממוספר, אנחנו נמספר את פסקת משנה (ז) באופן שזה יהיה (1), (2), ואז פסקאות משנה קטנות.

יעקב מרגי: תודה.

יעקב מרגי: אל תקראי מחדש, תסבירי בגדול את עיקרי הדברים.

מרב תורג'מן: ואת ההחרגות.

יעקב מרגי: תתייחסי להחרגות, דבר אחד.

יעקב מרגי: דבר שני, שאלה לגבי המשקל.

יעקב מרגי: אנחנו גם מוחרגים ממה שמקובל באיחוד האירופי?

סיגלית ברקאי-ואקיל: לגבי המשקל, אני מחלקת את זה לשניים.

סיגלית ברקאי-ואקיל: נכון.

סיגלית ברקאי-ואקיל: היום, החובה של הטכוגרף הדיגיטלי לפי תקנה 364ד היא רכבים מעל 8 טון.

יעקב מרגי: עזבי מה שקיים, שאלתי לגבי האיחוד האירופי.

סיגלית ברקאי-ואקיל: לגבי האיחוד האירופי, הם מבחינתם מחילים את ההוראות שקבועות לפי מה שקראתי עכשיו, שזה מ-3.5 טון.

סיגלית ברקאי-ואקיל: אנחנו בשלב הזה כרגע לא מחייבים את כל האוכלוסייה מעל 3.5 טון אלא משאירים את ההוראה מעל 8 טון בגלל שזה מצריך באמת התאמות ומערך מאוד משמעותי להחיל את זה.

יעקב מרגי: פיאט דוקאטו, לא יודע אם עדיין על הכביש, אלה הגדולים שעושים הובלות – עם תא נהג, עם תנאים בסיסיים גרועים, לעומת משאיות שיש היום עם בולמי זעזועים, עם מערכות מיזוג אוויר, שלא לדבר על עוד מערכות אחרות, ומיטה מאחורה למנוחה – הוא באולימפוס – אנחנו מקפידים איתם, וטוב שכך.

יעקב מרגי: אם כבר עושים שינוי למה לא חשבתם להתאים?

בועז טופורובסקי: אסור להם.

עינת סגל: זה לא שלא חשבנו.

עינת סגל: אנחנו מנסים קודם כול להישאר במצב הקיים מבחינת האוכלוסייה שמחויבת לטכוגרף, ואותה קודם כול לשנות ולהמיר מטכוגרף אנלוגי לדיגיטלי.

יעקב מרגי: אבל יש חשיבה?

עינת סגל: בטח שיש חשיבה - בהמשך, אחרי שנכניס את זה.

יעקב מרגי: אוקיי.

יעקב מרגי: תודה.

יעקב מרגי: עוד שאלה שאני רוצה שתתייחסי אליה.

יעקב מרגי: אנחנו פה בקנאות לפעמים – אפילו קוראים לזה דקדוקי עניות – על אחידות בחקיקה, אחידות בחקיקה.

יעקב מרגי: אני חוזר לשבוע עבודה.

יעקב מרגי: שבוע עבודה במדינת ישראל מוגדר א' עד...

יעקב מרגי: למה פה לא מצאתם לנכון לעשות התאמה?

סיגלית ברקאי-ואקיל: ההוראות של האמנה הן שני עד ראשון.

יעקב מרגי: בסדר, החרגנו כמה דברים באמנה.

סיגלית ברקאי-ואקיל: אנחנו כן ניסינו ושקלנו, עם אפשרות לשנות את זה לשבוע עבודה של ישראל.

סיגלית ברקאי-ואקיל: הבעיה היא שכל שינוי מהאמנה אומר שאנחנו צריכים להביע הסתייגות מבחינת האו"ם.

יעקב מרגי: לגבי השעות והמשקל הגשתם הסתייגות?

סיגלית ברקאי-ואקיל: אנחנו לא הגשנו הסתייגות, כרגע אנחנו תואמים לאמנה.

סיגלית ברקאי-ואקיל: מבחינת האמנה, אמורים לאמץ את האמנה על ההסדרים שקבועים בה, צריכים לאמץ את האמנה בכללותה.

סיגלית ברקאי-ואקיל: הסעיף היחיד שאפשר להביע עליו הסתייגות זה למעשה סעיף הבוררות.

סיגלית ברקאי-ואקיל: יש סעיף ליישוב סכסוכים, זה הסעיף היחיד שאפשר להסתייג עליו.

סיגלית ברקאי-ואקיל: כל שאר האמנה, למעשה מבחינת האיחוד האירופי אמורים להצטרף אליה as is.

יעקב מרגי: לא שיניתם כלום בתקנות לעומת האמנה?

סיגלית ברקאי-ואקיל: בעיקרון, כמעט ולא.

יעקב מרגי: מה זה כמעט ולא?

עינת סגל: אבל זה רק לנהיגה בין-לאומית.

עינת סגל: צריכים לשים כאן את הדגש, אנחנו מדברים פה רק על נהיגה בין-לאומית.

עינת סגל: נהיגה רגילה בגבולות ישראל, לצורך העניין, נשאר אותו דבר, לא נגענו בתקנה 168 בהיבט של שעות נהיגה וכל מה שקשור.

יעקב מרגי: זאת אומרת, ברגע שנהג חצה את הגבול הוא מחויב לכל כללי האמנה.

עינת סגל: בדיוק.

עינת סגל: אם הוא לא חוצה את הגבול, כל עוד הוא נוסע מחיפה לירושלים, שעות הנהיגה נשאר איך שזה.

סונדוס סאלח: אז הדיון על התקנות רק מחוץ לגבול?

מרב תורג'מן: כמו שאמרתי בהתחלה, זה מחולק לשני נושאים.

מרב תורג'מן: הם הוסיפו את ההתאמה לאמנה ב-168א.

מרב תורג'מן: יש עדיין את 168 שקובע את שעות הנהיגה בישראל.

מרב תורג'מן: פה הם הוסיפו תקנה שקובעת את שעות הנהיגה בנהיגה בין-לאומית.

מרב תורג'מן: זה לצורך ההתאמה לאמנה.

מרב תורג'מן: התקנה הבאה מדברת על העניין של התקנת טכוגרף דיגיטלי ומתאימה את הוראות הדין הישראלי גם לטכוגרף דיגיטלי וגם לטכוגרף אנלוגי.

יעקב מרגי: בשלב הזה של האמנה, חברי הכנסת, יש עוד שאלות?

סונדוס סאלח: רציתי לשאול לגבי הסעיף פעולות נהיגה ברכב, סעיף (2): "טיפול ברכב או במטען המובל על הרכב ובטעינתו, סידורו או פריקתו של מטען כאמור".

סונדוס סאלח: עדיין אתם מחשבים אם יש פריקה ידנית של קופסאות קטנות מתוך קונטיינר שמובל על משאית גדולה, זה יכול להיות זמן מנוחה אבל הוא מוגדר פעולת נהיגה ברכב.

סיגלית ברקאי-ואקיל: הוא עדיין בעבודה.

סונדוס סאלח: לא.

סונדוס סאלח: הוא נהג.

סונדוס סאלח: בינתיים, מישהו פורק את הקונטיינר.

אימאן ח'טיב יאסין: אבל רוב הסיכויים, כשהוא פורק גם הנהג נמצא.

מרב תורג'מן: זו פעולה שהנהג אמור לעשות אותה.

מרב תורג'מן: אם לא הוא עושה אותה, זה נחשב מנוחה לפי מה שאני מבינה.

עינת סגל: לגמרי.

אימאן ח'טיב יאסין: מרב, גם אם הוא לא עשה את זה במו ידיו, אני חושבת שנהג שמוביל סחורה ומפרקים את הסחורה, הוא עומד שם גם כדי להסתכל ולראות שעושים את העבודה, אז זה לא זמן מנוחה.

מרב תורג'מן: הבנתי, אז אתם אומרים הפוך.

מרב תורג'מן: זאת אומרת, הזמן הזה שבו הוא מפקח על פריקת המשאית, מבחינת

מרב תורג'מן: כם זה לא זמן מנוחה.

אימאן ח'טיב יאסין: בטח שלא.

סונדוס סאלח: אני שאלתי אתמול כמה נהגים, לפחות עשרה.

סונדוס סאלח: זה זמן שהם יכולים לנצל למנוחה, הם לא אחראים על הפריקה והטעינה.

סונדוס סאלח: הוא, התפקיד שלו לנסוע, לנהוג.

יעקב מרגי: אני פוחד שאנחנו יוצאים מהטכוגרף, אנחנו יוצאים מהגבולות של הטכוגרף.

יעקב מרגי: מבחינת הטכוגרף, ברגע שהרכב עצר, מבחינתו בכללי האכיפה הוא לא נהג.

יעקב מרגי: הטכוגרף בא לוודא נהיגה, שעות נהיגה.

עינת סגל: לגמרי.

עינת סגל: טהורות.

סיגלית ברקאי-ואקיל: בטכוגרף הדיגיטלי הוא אמור לסמן.

סיגלית ברקאי-ואקיל: כשהוא יוצא למנוחה, הוא יסמן שהוא יוצא למנוחה.

סיגלית ברקאי-ואקיל: אם הוא יוצא לפעולה אחרת – כמו נניח כאן, שהוא עשה פעולה של טיפול ברכב – הוא יסמן שהוא יצא לפעולה אחרת.

סונדוס סאלח: קורה פעמים רבות שיש נפילת מערכות בנמל.

סונדוס סאלח: נופלים מחשבים, ועומדים שעה, שעתיים.

סונדוס סאלח: הזמן הזה בהימצאות טכוגרף דיגיטלי, גם אם האוטו מונע, אני יכולה לסמן מנוחה ולנוח?

סונדוס סאלח: עכשיו זה לא קיים באנלוגי.

סיגלית ברקאי-ואקיל: נכון.

סיגלית ברקאי-ואקיל: אם זה עונה להגדרה של מנוחה, בעיקרון, אז כן.

סיגלית ברקאי-ואקיל: סביר להניח שבמקרה כזה שהתקלקלו מערכות, אז אולי הוא יוצא להפסקה.

יעקב מרגי: יש הבדל בין הפסקה למנוחה בהגדרה המשפטית.

סונדוס סאלח: ההפסקה שלו יכולה להיות בתוך הרכב, כשהרכב מונע?

עינת סגל: כן.

עינת סגל: אם הוא נח ולא עושה כלום, כן.

עינת סגל: הוא מנמנם אפילו.

יעקב מרגי: את יודעת איזה מיטה יש לו מאחורה במשאיות החדשות?

סיגלית ברקאי-ואקיל: אם הוא יושב במזגן ואוכל סנדביץ'.

סונדוס סאלח: והרכב מונע, עדיין את אומרת שזה מנוחה.

סיגלית ברקאי-ואקיל: יכולה להיות הפסקה.

סונדוס סאלח: אני אומרת לך שבינתיים זה נתון לרחמנות של השוטר שפוגש את הטכוגרף הזה.

סונדוס סאלח: הנהג אומר לו: בזמן הזה אתה לא רואה שהמשאית נעה אבל היא לא על הכביש, אני נחתי.

יעקב מרגי: בדיגיטלי יש לו אפשרות לציין.

יעקב מרגי: פה אין לו.

עינת סגל: צריך לראות את הדברים.

עינת סגל: אם המשאית באפס קמ"ש, ב-30 קמ"ש או ב-50 קמ"ש, אז את יכולה לדעת באמת.

סונדוס סאלח: זה עדיין לא מפורש בחוק וזה נתון לשיקולו של השוטר שעוצר את הנהג.

סונדוס סאלח: אם הוא ישתכנע אז הוא מעביר אותו.

עינת סגל: זה יהיה שחור-לבן בטכוגרף הדיגיטלי.

יעקב מרגי: בדיגיטלי הוא רושם, הוא מסמן, באנלוגי לא.

יעקב מרגי: עכשיו הדיון הוא על הדיגיטלי.

עינת סגל: באנלוגי את צריכה לתרגם מהכרטיסייה מה את רואה.

עינת סגל: בדיגיטלי את פשוט תקבלי go, no go, האם עבר על החוקים או לא עבר על החוקים אותו נהג.

יעקב מרגי: זה כבר מתרגם לבד.

עינת סגל: כן.

עינת סגל: את מכניסה כרטיס, זה מזהה.

יעקב מרגי: חוסכים עבודה לשוטר.

סונדוס סאלח: זה לשוטר.

סונדוס סאלח: בדיוק.

סונדוס סאלח: לשוטר.

יעקב מרגי: אבל הנהג, יש לו אפשרות התערבות.

יעקב מרגי: אם הוא יוצא למנוחה, הוא מסמן.

יעקב מרגי: יש דוח.

סיגלית ברקאי-ואקיל: יהיה לו יותר קל להוכיח, גם לנהג עצמו.

יעקב מרגי: זה יותר טוב, יש בזה הרבה יתרונות.

יעקב מרגי: אורחינו בזום, יש מישהו שרוצה להתייחס עד כאן לסעיפי האמנה?

יעקב מרגי: בבקשה, אדוני.

תם פרומוביץ: פרומוביץ' תם, ראש ענף תחבורה בכח לעובדים.

תם פרומוביץ: דובר פה על טכוגרף דיגיטלי ועל תיקון תקנות בישראל.

תם פרומוביץ: הטכוגרף הדיגיטלי, התקנות שמתקנים עכשיו רלוונטיות רק לנהיגה בין-לאומית, אבל לא נוגעות בכלל בתקנה 168 של כאן, של ישראל?

תם פרומוביץ: זה הופך להיות דיון שהוא מין דיון טכני כזה כדי להכניס באמת אמצעי ענישה, איך אוכפים את התקנות על נהגים, ושוב האשמה מופנית בעצם לנהגים, כבודו.

יעקב מרגי: תודה.

יעקב מרגי: קבל תשובה.

תם פרומוביץ: האשמים הם לא הנהגים אלא המעסיקים שקובעים את סידורי העבודה – אני מדבר על ענף התחבורה הציבורית, לא על נהגי משאיות, אני מדבר על אנשים שמקבלים סידור עבודה וחייבים לבצע אותו.

תם פרומוביץ: אני רוצה לדבר על משך ההפסקה בתוך תקנה 168, שנאמר פה שלא תיגעו בו, לא תתקנו אותו.

יעקב מרגי: מכובדי, השאלה שלך מובנת, תקבל התייחסות בהמשך.

יעקב מרגי: תודה.

יעקב מרגי: נא לרשום את זה להתייחסויות.

יעקב מרגי: הדובר הבא.

יעקב מרגי: בבקשה, אדוני.

שוקי שדה: שלום.

שוקי שדה: מדבר שוקי שדה, מנכ"ל ארגון חברות ההסעה בישראל.

יעקב מרגי: אתה עוד איתנו מאז התיירות, לא זזת משם.

שוקי שדה: לא מוותר על שום דבר.

שוקי שדה: צריך אחת ולתמיד לעשות סדר בעניינים.

יעקב מרגי: בבקשה, אדוני.

שוקי שדה: אני מודה לכבודו.

שוקי שדה: במסגרת התקנות האלה יש המון חורים, דברים שהם מאוד בעייתיים לנו.

יעקב מרגי: דבר איתי על סעיפי האמנה, רק מה שהקראנו עד עכשיו.

יעקב מרגי: תהיה לך הזדמנות לגבי התקנה הבאה להתייחס.

שוקי שדה: טוב, אז אני אמתין.

שוקי שדה: יש לנו הרבה בעיות לדבר עליהן.

יעקב מרגי: תודה.

יעקב מרגי: התייחסות נוספת לסעיפי האמנה.

סונדוס סאלח: קו לעובד ביקשו.

יעקב מרגי: אני לא מכריח אף אחד לדבר.

יעקב מרגי: הוא דיבר.

יעקב מרגי: אם אין, אנחנו עוברים הלאה.

שוקי שדה: כבודו, על המנוחה אפשר לדבר כמה משפטים?

יעקב מרגי: כן, בבקשה.

שוקי שדה: מה שקורה מבחינת שעות עבודה ומנוחה, המערכת מבחינתנו מחייבת לפחות שבע שעות מנוחה.

שוקי שדה: זה מה שאנחנו עושים ואנחנו רוצים לדבר על מערך האוטובוסים.

שוקי שדה: דבר שני, בהחלט בכל חברה וחברה החוק מחייב אותנו גם כקציני בטיחות על הפעילות הזאת שנעשית.

שוקי שדה: ישנה בעיה עם רמת מקבלי השירות, שבדרך כלל לוקחים את הנהגים או את האוטובוסים ועושים איתם שעות מעבר לשעות המקובלות.

שוקי שדה: זה לא אשמתנו מבחינת העניין אבל המנוחה ניתנת מבחינתנו כדת וכדין.

יעקב מרגי: יש סעיף בחוק שמחייב אותך לקבל הזמנה שהיא לא חוקית?

שוקי שדה: לא.

יעקב מרגי: אז על מה אתה מלין?

שוקי שדה: לא, אני מקבל הזמנה חוקית אבל ההזמנות - - -

יעקב מרגי: הכסף, אני יודע שזה קשה, לא עומדים בפניו, אבל אין מה לעשות.

שוקי שדה: בסוף מה שקורה, השוטר עוצר את הנהג, לא אותנו.

יעקב מרגי: אני אומר לך, אני מכיר מקרים שהזמנו הסעה, וחברת ההסעות ביושר אמרה – הרי היא מתמחרת את המסלול – זה מראש יותר שעות עבודה של הנהג; אתה רוצה, תחתוך אותו בשעת הגעה כזו, אתה רוצה תשלם שני נהגים, אין מה לעשות.

יעקב מרגי: אם חברות ההסעה יתחילו להתנהג כדבעי, תהיה פה תרבות של בטיחות, גם של הנהגים, גם של המזמינים, כולם ביחד, אבל אם אתם מאפשרים פרצות אל תבואו בטענות.

שוקי שדה: לא, כבודו, אנחנו לא מאפשרים.

שוקי שדה: אתן לך דוגמה.

שוקי שדה: משרד הביטחון עובד around the clock והתוצאה היא שנהגים נחים בשטח, הפעילות היא פעילות חזקה מבחינתם, והתוצאה היא שנהגים לפעמים עוברים את הנתונים המורשים.

שוקי שדה: הנהג נוסע חזרה הביתה בלילה ואז עוצר אותו שוטר, חייבים לעשות חריגים לדברים האלה.

יעקב מרגי: זה דיון אחר בכלל, זה דיון שצריך לקיים בלי שום קשר לטכוגרף הדיגיטלי, כל הסוגיה הזו של שעות עבודה של נהגי משאיות, נהגי הסעות, בכלל מובילים כאלה ואחרים כשהחוק מחייב שעות מנוחה והפסקה.

יעקב מרגי: אני חושב שזה דיון אחר, צריך לדבר על אכיפה, על הכול ביחד, משרד התחבורה.

יעקב מרגי: אני לא יכול להתחייב שאני אקיים דיון כזה כי אנחנו בפגרת בחירות אבל אנחנו רוצים להתקדם עם תקנות הטכוגרף הדיגיטלי כי הוא מביא ברכה – מביא ברכה גם לנהגים במציאות העגומה שלהם היום, וסיוע.

יעקב מרגי: בבקשה.

קריאה: פשוט קטעת את דבריי, ויש לי התייחסות לתקנות האלה.

יעקב מרגי: תקבל בסבב הבא.

יעקב מרגי: סודאי, בבקשה.

שמעון סודאי: כבוד יושב-ראש ועדת הכלכלה מרגי, קודם כול אני מברך על ההכנסה של הטכוגרף הדיגיטלי, אבל אני רוצה גם להעיר שנראה לי שרתמו את הסוסים לפני העגלה כי אחד הדברים שאתה אמרת לקראת הדיון הוא הכי חשוב, שכל מה שאנחנו כרגע רואים, אומרים – אכיפה, אכיפה.

שמעון סודאי: איך אנחנו אוכפים את כל הנושא הזה?

שמעון סודאי: לכן, יש כאן איזשהו מצב בעייתי.

שמעון סודאי: המצב הבעייתי הזה מדבר על זה שמי שאחראי על סידור העבודה זה לא קצין הבטיחות, זה בעל המפעל ואלה שכפופים מתחתיו.

שמעון סודאי: בחוק שירותי הובלה למשל יש מה שנקרא סדרן עבודה, שהוא אמור להגדיר את שעות העבודה והמנוחה של הנהג – אם זה אוטובוס, אם זה משאית, אם זה כל כלי אחר שמוגדר בתקנות.

שמעון סודאי: הבעיה, שכרגע לפי מה שאנחנו יודעים, משרד התחבורה – זה גם כתוב אצלי במייל – לאותם סדרנים אין שום סמכות בחוק ומכאן מתחילה כל הבעיה של האכיפה.

מרב תורג'מן: מה זאת אומרת?

שמעון סודאי: התכתבתי כאן בצ'אט גם עם משטרת ישראל וגם עם אורחים נכבדים ואני עדיין טוען שצריכים לתקן את התקנה ולהוסיף עיצומים כספיים על אותם מפרי חוק כי בגדול, מי שמפקח ומי שאמור לפקח על הנושא הזה אלה קציני הבטיחות, אבל קציני הבטיחות מקבלים את הדברים האלה בדיעבד.

יעקב מרגי: אני אענה לך, מה שאמרתי לה קודם.

יעקב מרגי: קצין הבטיחות מחויב, ואם הוא נמצא בתנאים שהוא מאולץ לעבור על החוק, שלא יעבוד בעבודה הזאת, אין מה לעשות.

יעקב מרגי: פה אי אפשר.

שמעון סודאי: אני לא אמרתי שלא מאולץ.

שמעון סודאי: אמרתי שאנחנו מבקשים בפעם אחת שאנחנו שולחים את ההודעה שהנהג חרג, מי שאחראי על זה זה באותו רגע המעסיק.

שמעון סודאי: המעסיק צריך לטפל בסיפור הזה.

יעקב מרגי: אוקיי.

שמעון סודאי: המעסיק מבחינתי זה המעסיק ומי שאחראי כלפיו לטפל בנושא הזה.

שמעון סודאי: אנחנו עושים את העבודה, באים לעבודה לעשות את העבודה בלי פחד.

יעקב מרגי: תודה, אדוני.

יעקב מרגי: מאחר שקשה לנתב את ההתייחסות של הדוברים – ואני רוצה לאפשר התייחסות – כל מי שביקש רשות דיבור, אני אתן לו רשות דיבור ויתייחס לתקנות פעם אחת.

יעקב מרגי: חבר הכנסת פינדרוס.

יעקב מרגי: למרות שלא מדברים על האמנה, נפתח את זה לכולם פעם אחת וזהו.

יצחק פינדרוס: אני מתנצל על האיחור אבל הכנסת בפגרה, לא לקחתי בחשבון שתתחיל ב-9:00 היום.

אימאן ח'טיב יאסין: מה יגידו אלה שבאים מהצפון?

יעקב מרגי: הוא רצה להחמיא לי בעקיפין.

יצחק פינדרוס: זו לא הייתה תלונה, אני התנצלתי.

יצחק פינדרוס: כשאני מתנצל אני לא מתלונן.

יצחק פינדרוס: כשאני מתלונן, אני מתלונן, תאמיני לי.

יצחק פינדרוס: אני מנסה להבין את ההבדל בין המנוחה השבועית המופחתת למנוחה השבועית המלאה.

יצחק פינדרוס: בדיני העבודה הרגילים, לא באוטובוסים, יש 36 שעות, מנוחה שבועית היא 36 שעות רצוף.

יצחק פינדרוס: פה עשו משהו שאני מנסה להבין, אני מנסה לקרוא אותו כמה פעמים, בין מנוחה שבועית מלאה למנוחה שבועית מופחתת.

יצחק פינדרוס: אני מנסה להבין למה אין לנו את ה-36 שעות שקיים בדיני עבודה, שיהיה קיים גם בדיני אוטובוסים.

יצחק פינדרוס: זה קיים הרי בדיני עבודה בכל המשק.

יצחק פינדרוס: מנוחה שבועית היא 36 שעות, ופה פתאום יש מנוחה של 24 שעות, מופחתת, ומנוחה שבועית מלאה, פעם בשבועיים יש מלאה – אם הצלחתי לקרוא – פעם בתוך 14 יום יש מלאה ובתוך שבוע.

יצחק פינדרוס: למה שלא נעשה את זה ב-36 שעות?

יצחק פינדרוס: זה אחד.

יצחק פינדרוס: שניים, אם אני מבין נכון זה גם יהיה חלק, לא יצטרכו ללכת לדיני עבודה, זאת אומרת גם שוטר יוכל לעצור נהג משאית ולהגיד לו: לא עמדת בכללים האלה.

יצחק פינדרוס: אלה שני דברים שניסיתי להבין.

יעקב מרגי: יש לך תשובה לגבי 36 שעות?

סיגלית ברקאי-ואקיל: קודם כול, הוא צריך להבין שזה נהיגה בין-לאומית.

יעקב מרגי: פינדרוס, מאחר שאיחרת, פה זה אמנה שהיא מותאמת לצורך נהיגה בין-לאומית ומותאמת לתקנות של האיחוד האירופי.

יעקב מרגי: זה לא פה.

יצחק פינדרוס: כן, אבל אתה עושה תקנות בעצם לטכוגרף פה.

יעקב מרגי: לא, לא.

יעקב מרגי: רק על הקטע הבין-לאומי.

יצחק פינדרוס: את הטכוגרף כבר עשיתם?

מרב תורג'מן: זה קיים היום.

מרב תורג'מן: שעות הנהיגה לגבי נהגים מקצועיים, קבוע היום בתקנה 168.

מרב תורג'מן: מה שמשרד התחבורה כרגע הניח על שולחן הוועדה זה רק תקנות שהן בעצם מעגנות את הוראות האמנה הבין-לאומית לגבי נהיגה בין-לאומית - -

יצחק פינדרוס: אבל למה לא להשוות אותו גם לחוק הישראלי, 36 שעות בדיני עבודה?

עינת סגל: זה דיון אחר.

מרב תורג'מן: - - שכמעט ולא קיימת בארץ.

מרב תורג'מן: זה רק לצורך הצטרפות מדינת ישראל לאמנה.

סיגלית ברקאי-ואקיל: אני יכולה להסביר בכל זאת.

מרב תורג'מן: אבל בכל מקרה, תתני את ההסבר למה השעות נקבעו כפי שנקבעו.

אנטאנס שחאדה: זה חל על הנהגים בכבישי הארץ.

יעקב מרגי: לא.

אנטאנס שחאדה: אה, רק שנוסעים בנסיעה בין-לאומית.

אימאן ח'טיב יאסין: לפחות אנחנו נרוויח משהו, כשאנחנו עולים לרגל ונוסעים באוטובוסים, שולחים אותנו לא יודעת איך.

אנטאנס שחאדה: יהיו טיסות עוד מעט, אימאן.

סיגלית ברקאי-ואקיל: בעיקרון, צריך כן להגיד, שעות עבודה ומנוחה מבחינת עבודה רגילה, הן מוסדרות באמת בדיני עבודה.

סיגלית ברקאי-ואקיל: ההסדרים בתקנות התעבורה הם הסדרים שהם מקבילים והם מתייחסים לשעות שמבחינת הבטיחות אתה יכול לנהוג.

סיגלית ברקאי-ואקיל: הם מקבילים אחד לשני והם חלים אחד לצד השני.

סיגלית ברקאי-ואקיל: לגבי ההסדר שקובעים באמנה, ההסדרים באמנה קובעים שעות נהיגה ומנוחה הרבה יותר נמוכות ממה שיש היום בנהיגה הלאומית, זאת אומרת שעות המנוחה הרבה יותר רחבות.

סיגלית ברקאי-ואקיל: ולכן, המנוחה השבועית זו מנוחה של 45 שעות וזה מאפשר שהנהג אכן נח פרק זמן הרבה יותר גדול.

סיגלית ברקאי-ואקיל: באותה מידה, שעות הנהיגה היומיות הן יותר נמוכות, הוא יכול לנהוג עד תשע שעות וגם עם הפסקות מאוד רחבות באמצע.

סיגלית ברקאי-ואקיל: ההסדר של מנוחה שבועית מופחתת זה הסדר שהאמנה ניסתה איכשהו להבנתנו להתמודד עם אפשרות לתת גמישות לנהגים מבחינת הנהיגה שהם נוהגים, ואז זה מאפשר להם – גם המנוחה היומית, אפשר לעשות אותה מופחתת או לא.

יעקב מרגי: גברתי, תודה.

יעקב מרגי: אנחנו גולשים ואני לא אספיק לגמור את התקנות היום.

יעקב מרגי: כפי שאמרתי, לאחר מכן נקיים הצבעה על הסעיף הזה, נקריא את הסעיף הבא ונצביע עליו.

יעקב מרגי: דוד נאסה, ממש בקצרה.

יעקב מרגי: כל דובר בקצרה.

דוד נאסה: - - -

קריאה: כנראה יש לו בעיה.

יעקב מרגי: תשפר את האוזניות שלך, לא שומעים אותך טוב.

יעקב מרגי: תם פרומוביץ'.

תם פרומוביץ: אני רק אפנה את תשומת לבכם לכך שסעיף קטן (ח) מדבר על "יצא להפסקה לפי אחד מאלה:".

תם פרומוביץ: שתי האופציות גרועות יותר ממה שקיים בנהיגה בתוך ישראל בתקנה 168.

יעקב מרגי: שלא ייסע לאירופה.

תם פרומוביץ: אחת אומרת אחרי 4.5 שעות – 45 דקות; והשנייה אומרת, גם את ה-45 דקות האלה שניתנות אחרי 4.5, לפרק לרבע שעה וחצי שעה, כשברור מה מעסיקים יעשו.

תם פרומוביץ: מעסיקים צריכים כמה שיותר תפוקה מעובדים, זה ברור לכולם, הרי אנחנו לא עובדים על עצמנו, אבל שימו לב שבתקנות בתוך הארץ זה בתוך ארבע שעות ולא אחרי 4.5 שעות.

יעקב מרגי: תודה.

יעקב מרגי: דוד נאסה הצליח להתחבר?

דוד נאסה: שומעים אותי?

דוד נאסה: אני רוצה להתייחס - - -

יעקב מרגי: יש לך בעיה בקליטה, אתה מקוטע.

יעקב מרגי: אדוני, אי אפשר לנהל שיחה ככה.

יעקב מרגי: תשפר את התנאים הטכנולוגיים שלך לאחר מכן.

יעקב מרגי: דוד כוכבא.

קריאה: זה תקוע.

יעקב מרגי: יוני קריספין.

יוני קריספין: בוקר טוב, אדוני היושב-ראש, בוקר טוב לכל הנכבדים.

יוני קריספין: יוני קריספין, יושב-ראש ועד נהגי חברת אפיקים ומ"מ יושב-ראש ארגון נהגי האוטובוסים בישראל.

יוני קריספין: קודם כול, אני מברך על הדבר הזה, ואת אחיי אנוכי מבקש.

יוני קריספין: לעניין הטכוגרף הדיגיטלי, שלא יעשו את הדבר הזה כרשות ולא כחובה כי מדובר פה בחיי אדם, ובחיי אדם אי אפשר לעשות פה דברים שהם ברשות כי ייפתח פה שוק מתחת לשולחן וימכרו את הטכוגרפים האלה לכל מרבה במחיר בשביל שהנהגים ימשיכו לעבוד בצורה לא בטיחותית ומסכנת חיי אדם.

יוני קריספין: אסור לנו לתת לדבר הזה לחמוק מתחת לידיים ולתת לו להיכנס לשוק.

יוני קריספין: כמו שהכריחו את כל התחבורה לשים מובילאיי, לשים כל מיני דברים להציל חיים, כך גם הדבר הזה.

יוני קריספין: הנהג חייב שתהיה לו הפסקה.

יעקב מרגי: תודה.

יוני קריספין: אני יודע שנהגים אחרי העבודה עובדים בעוד חברה וממשיכים לעבוד 20 שעות ביום.

יעקב מרגי: יוני, המסר הועבר.

יוני קריספין: אם נהג אוטובוס מגיע ל-350 שעות עבודה ביום, אנחנו בסכנה.

יעקב מרגי: תודה.

יעקב מרגי: יניב יעקב.

יניב יעקב: תודה, אדוני.

יניב יעקב: יניב יעקב, סמנכ"ל עמותת אור ירוק.

יניב יעקב: שתי נקודות קצרות שלפי דעתי דורשות שינוי בתקנות.

יניב יעקב: אחת, אם בכל מקרה באים ואומרים שרכבים חדשים יעברו עם הזמן לטכוגרף דיגיטלי, למה לא לחייב מלכתחילה בדיוק כמו שעשו עם ESP ומערכות התרעה על סטייה מנתיב ושמירת מרחק, אותו מודל בדיוק?

יניב יעקב: נושא שני, אנחנו תומכים גם בהחלפה של טכוגרף אנלוגי לדיגיטלי ברכב משומש, במשאיות משומשות.

יניב יעקב: אם צריך סבסוד כמו במערכות אחרות אז גם לשלב סבסוד, אבל מצב שבו מאפשרים לרכבים משומשים להישאר עם טכוגרף אנלוגי בלי שהציגו אפילו נתונים לגבי גיל ממוצע של משאיות, כמה משאיות ישנות קיימות, זה יכול להוביל למצב שיהיו לנו גם חמש ועשר שנים משאיות שיהיו עם מערכות ישנות, עם טכוגרף אנלוגי, ואפילו לתת פה תמריצים לנהגים לא להתקין כי למעשה בטכוגרף הדיגיטלי האכיפה יותר יעילה וכל המערכות הבטיחותיות, היכולת של המשטרה ושל משרד התחבורה לאכוף את התקנות יותר יעילה, אז למעשה לחייב גם רכב ישן, גם רכב חדש, ולא לחכות שהשוק יעשה את שלו, בדיוק כמו שהיה במערכות אחרות.

יעקב מרגי: תודה.

יניב יעקב: נקודה אחת אחרונה, אדוני.

יניב יעקב: מאוד חשוב כן לאשר את התקנות.

יניב יעקב: זה מהלך חשוב ובשורה חשובה.

יעקב מרגי: תודה.

יעקב מרגי: דורון עזרא.

דורון עזרא: תודה רבה.

דורון עזרא: אני חושב שהיושב-ראש נגע בנקודה חשובה.

דורון עזרא: כמי שמייצג בהסתדרות את עובדי אגד, דן ומטרופולין, זה נוגע אליהם, ואנחנו כוועדי עובדים והסתדרות בעד הטכוגרף הדיגיטלי, זו הייתה הערה לחבר הכנסת בועז, שאמר שאולי ועדי עובדים לא רוצים את זה.

דורון עזרא: אנחנו מאוד רוצים את זה על מנת למנוע, שהנהגים יעבדו בהתאם.

דורון עזרא: שנית, הנקודה הכי חשובה שהיושב-ראש דיבר עליה זה בעצם העובדים הלא מאוגדים.

דורון עזרא: חבר'ה, יש נהגי משאיות, יש נהגים באוטובוסים שלא מאוגדים, ופה צריכה להיות אכיפה.

דורון עזרא: אני פונה לידידי שמעון סודאי, הוא צריך לבדוק שקציני הבטיחות יטפלו בזה, לא ישמעו להנהלות אלא יהיו עצמאים בפני החוק ולא יצטרכו להיות כפופים להנהלות.

דורון עזרא: תודה רבה.

יעקב מרגי: תודה.

יעקב מרגי: אתה יודע, בעל המאה הוא בעל הדעה, שאלה מי יעסיק אותו.

יעקב מרגי: עורך דין תמרה לב, משרד המשפטים, בבקשה.

תמרה לב: שלום.

תמרה לב: תמרה לב, משרד המשפטים.

תמרה לב: שתי הערות כלליות שחשוב לנו שיהיו לשם הפרוטוקול.

תמרה לב: ראשית, לצורך השלמת המהלך הזה, לצורך האכיפה, נדרש גם איזשהו תיקון מסוים של הפקודה, של פקודת התעבורה, שיצמיד את סמכויות האכיפה ככה שהן יותאמו למקרה הזה.

תמרה לב: התיקון הזה מקודם במקביל על ידי משרד התחבורה וחשוב לשים לב שהוא יקודם כי עד שהתיקון של הפקודה לא יושלם, האכיפה של הנקודה הזאת לא תהיה שלמה.

תמרה לב: זה דבר אחד.

תמרה לב: דבר שני שרצינו לציין.

תמרה לב: בתחילת הישיבה הוזכרה ההבחנה בין הטכוגרפים, בין הטכוגרף הדיגיטלי לאנלוגי לגבי ימי השמירה שלהם.

תמרה לב: בתור התחלה, כיוון שזה לא אידיאלי שיהיה הבדל בין כמה ימים צריך לשמור נהג שיש לו טכוגרף דיגיטלי לעומת אנלוגי, אנחנו חושבים שכן צריך לייצר מדיניות אכיפה זהה כדי שבאמת לא ייווצר המצב הזה, זאת אומרת לפחות עד שכולם יהיו עם הטכוגרף האנלוגי, האכיפה תיעשה גם בטכוגרף הדיגיטלי באופן שהוא לאורך 180 יום בפועל.

יעקב מרגי: למה לא חייבתם את משרד התחבורה לפני שהתקנות הגיעו לכאן?

תמרה לב: אנחנו לא חושבים שזה בלתי אפשרי לעשות את זה כך, אנחנו חושבים שזה אפשרי.

יעקב מרגי: ולא הצלחתם להגיע להסכמות?

תמרה לב: אם משרד התחבורה חושב שמקצועית זה מה שנכון, אין פה איזו מניעה משפטית להתקדם כך.

תמרה לב: אנחנו כן חושבים שברמה של מדיניות אכיפה זה נכון יותר.

עינת סגל: הם מדברים רק על מדיניות אכיפה.

יעקב מרגי: ברור לנו.

עינת סגל: קודם כול, אני חייבת לציין שזה בא כתוצאה מזה שיש כאן טכנולוגיה שמאפשרת.

עינת סגל: אם לא, הייתי משאירה 180 יום אבל עם טכוגרף אנלוגי אי אפשר.

יעקב מרגי: למה לא תתאימי כלפי מעלה?

מרב תורג'מן: בדיוק.

יעקב מרגי: אל תהיי כמו משרד האוצר, רוצים לעשות כלפי מטה.

עינת סגל: בסוף אנחנו צריכים לשמור דיסקות וארגזים פיזיים, זה מיותר.

יעקב מרגי: אז מה.

יעקב מרגי: אולי את לא יודעת, מס הכנסה מחייב את מנהל החברה ואת הנהג העצמאי לשמור קבלות כאלה קטנות מעצבנות, והוא שומר.

עינת סגל: אפשרי, והיות וזה ימות לבד אז כנראה גם זה ימות.

עינת סגל: אין בעיה מבחינתנו.

יעקב מרגי: אין בעיה.

עינת סגל: אנחנו מעדיפים כי אם יש אפשרות ל-365, יש לו אפשרות טכנית לעשות את זה, דרך אגב גם יותר, זה משמח קודם כול וזה טוב לכל מיני דברים, כולל לחקר תאונות.

יעקב מרגי: נשמע את ארגון הנהגים, אם זה סיפור מההפטרה.

יעקב מרגי: אז יש לנו את זה ויש לנו שאלה נוספת: באמת למה לא השלמתם את כל הפעולות אם האכיפה היא חשובה?

יעקב מרגי: שזה לא יהיה אות מתה, למה לא השלמתם גם את זה, אני לא מבין אתכם.

סיגלית ברקאי-ואקיל: רק נסביר שכרגע זה לא אות מתה.

סיגלית ברקאי-ואקיל: זה אומר שהכלים לאכיפה שבידי - - -

יעקב מרגי: בער לכם קודם כול ההתאמה לאמנה הבין-לאומית.

סיגלית ברקאי-ואקיל: צריך להבין.

סיגלית ברקאי-ואקיל: קודם כול, אנחנו עושים את שני הדברים במקביל.

יעקב מרגי: לא, לא עשיתם במקביל.

סיגלית ברקאי-ואקיל: במקביל.

יעקב מרגי: איפה השני במקביל?

סיגלית ברקאי-ואקיל: הפקודה כבר הופצה לציבור, סיימו את כל ההערות ואנחנו עכשיו בשלב של העברה לוועדת שרים לענייני חקיקה, זאת אומרת שהנוסח כבר מגובש וכבר הופץ.

סיגלית ברקאי-ואקיל: אנחנו בהליך מאוד מאוד מתקדם.

יעקב מרגי: אני מקווה שלא היית בדובאי בחודש האחרון.

יעקב מרגי: פוזרה הכנסת ויש ממשלת מעבר.

יעקב מרגי: לא הייתה ועדת שרים ולא תהיה ועדת שרים שלושה, ארבעה חודשים.

יעקב מרגי: אנשים אופטימיים אתם.

סיגלית ברקאי-ואקיל: אנחנו ננסה, וברגע שאפשר יהיה אנחנו נכניס את זה לתוקף.

סיגלית ברקאי-ואקיל: צריך לזכור, אנחנו צריכים את התקנות בשביל להתחיל את תהליך ההטמעה מבחינת ההליכים הראשוניים, לא על היישום בפועל, כשאכיפה נדרשת ליישום עצמו.

יעקב מרגי: תודה.

יעקב מרגי: משטרת ישראל, ענבל אוטמזגין, בבקשה.

ענבל אוטמזגין: בוקר טוב לכל המכובדים.

ענבל אוטמזגין: משטרת ישראל, ענבל אוטמזגין וירון ויינרב כאן.

ענבל אוטמזגין: אנחנו קודם כול רוצים לשוב ולקרוא לתקן את תקנה 168 לתקנות התעבורה, שעוסקת בשעות מנוחה ונהיגה, למעשה היא ניתנת לפרשנות על ידי הנהגים והיא שנויה במחלוקת.

יעקב מרגי: מה?

יעקב מרגי: תדברי.

יעקב מרגי: אנחנו לא נהגי משאיות, לא יודעים על מה את מדברת.

סונדוס סאלח: גם השוטרים.

ענבל אוטמזגין: יש לנו מחלוקת מבחינת אכיפה.

ענבל אוטמזגין: בית המשפט העליון לא בכדי קרא לתקן אותה כי ניתן לפרש אותה בכל מיני דרכים.

יעקב מרגי: מתי זה היה?

יעקב מרגי: מתי בית המשפט קרא לכם לתקן?

ענבל אוטמזגין: ב-2014, ב-2012, כל פעם כשצף תיקון אנחנו באים.

ענבל אוטמזגין: הטכוגרף אגב עלה לדיונים כבר מספר פעמים וכל פעם שהוא עלה, גם בדיונים המקדימים, משטרת ישראל באה וביקשה לתקן את 168, גם בהתאם להוראת בית המשפט העליון.

ענבל אוטמזגין: דה פקטו, מבחינת אכיפה אנחנו לא אוכפים, נכון להיום, את תקנה 168 באופן שהחוק מחייב, עד 12 שעות נהיגה.

ענבל אוטמזגין: בפועל, כדי להימנע מהרשעת חפים מפשע, אנחנו מגישים כתבי אישום רק על נהיגה בחריגה מעל 14 שעות.

ענבל אוטמזגין: זה משהו שחשוב לדעת.

אימאן ח'טיב יאסין: חריגה מעל 14 שעות?

יעקב מרגי: זה חמור מאוד.

יעקב מרגי: מ-2006 את אומרת לי?

יעקב מרגי: סליחה, 2014, שש שנים.

יעקב מרגי: משרד התחבורה, אם אנחנו המחוקק נאפשר למשטרת ישראל לחוקק, יהיה יותר קל כנראה.

עינת סגל: קודם כול, הנושא הזה עלה על הפרק מספר פעמים.

עינת סגל: כשאנחנו באנו לתקן עכשיו את התקנות לטובת הטכוגרף הדיגיטלי, אמרנו, או שאנחנו מתקנים את 168א ומתאימים אותו לשעות נהיגה אירופאית, שזה משהו שהיה מביא אותנו עכשיו - - -

יעקב מרגי: אם לא הייתה מפוזרת הכנסת את יודעת מה הייתי עושה?

יעקב מרגי: הישיבה מבוטלת, אין תקנות, תביאו את הכול ביחד.

עינת סגל: אבל אתם צריכים להבין.

סונדוס סאלח: כן, זה מה שצריך לעשות.

עינת סגל: היו כאן ניסיונות.

עינת סגל: אני לא בקיאה בכול, זה היה לפני שנכנסתי לתפקיד.

יעקב מרגי: יש פה בכל זאת בשורה ושיפור.

סיגלית ברקאי-ואקיל: צריך להבין שאנחנו שנים מנסים.

עינת סגל: שנים שנים מנסים.

יעקב מרגי: מה זה מנסים?

יעקב מרגי: אתם המשרד.

יעקב מרגי: באתם לכנסת, והכנסת לא אישרה לכם?

עינת סגל: שוב, זה לא משהו שבסמכותי, אבל עוד פעם, אני פשוט מכירה את זה מהעבר, שניסו.

עינת סגל: זה מאוד מאוד מורכב, יש לזה השלכות מטורפות על המשק מבחינת מספרי נהגים, מבחינת תשתיות.

יעקב מרגי: רגע, תעצרי.

יעקב מרגי: אני לא אאשר לך.

יעקב מרגי: אני חס על כבודך.

אימאן ח'טיב יאסין: אז מה, עושים את העבודה על גבי הנהגים?

קריאה: אנשים עוזבים את הענף בגלל זה.

יעקב מרגי: אדוני, תשתיק את כל הזום.

יעקב מרגי: סליחה, יש פה סדר בדיון.

יעקב מרגי: תקשיבי טוב טוב.

יעקב מרגי: המשק ערוך ל-12 שעות.

יעקב מרגי: המשק יודע, כולם יודעים, שנהג צריך לנהוג, וגם זו פשרה קשה מאוד כי אנחנו יודעים, כשאומרים 12, אז זה 14; כשאת אומרת 14, אז זה 16 ויותר, וזו מציאות החיים של הנהגים היום.

יעקב מרגי: כשאת אומרת התאמה של המשק – לא, המשק מותאם, אל תעמיסו על זה כלום.

עינת סגל: לא אמרתי התאמה של המשק.

יעקב מרגי: סליחה.

יעקב מרגי: מספר נהגים לא מעניין אותנו.

סונדוס סאלח: החיים של הנהגים.

יעקב מרגי: יש פה לקונה בפרשנות.

יעקב מרגי: כבר שש שנים בית המשפט העליון צועק ואומר – תתקנו, תתקנו, תתקנו.

יעקב מרגי: משטרת ישראל בגלל זה צודקת, למה לעשות מעצמה בדיחה.

עינת סגל: אין ויכוח.

עינת סגל: אתם צודקים.

יעקב מרגי: למה לעשות מעצמה בדיחה?

יעקב מרגי: היא אוכפת רק מ-14 שעות.

יעקב מרגי: למה?

יעקב מרגי: אנחנו עוד בוכים שזה לא תשע, כפי שקורה באיחוד האירופי, אנחנו פה שומעים עכשיו 14.

יעקב מרגי: והנה אני אומר שהנהגים יודעים את זה, מנהלי חברות יודעים את זה.

אימאן ח'טיב יאסין: ברור.

עינת סגל: אני חושבת שאין ויכוח ואני מסכימה איתך בכל מילה.

עינת סגל: זה משהו שצריכים לעשות ולקדם בלי קשר לטכוגרף הדיגיטלי.

יעקב מרגי: הנה אני אומר לכם, אני על סף לסגור את הדיון.

עינת סגל: לא, אבל זה משהו שצריך לקרות במקביל כי זה יעזור.

עינת סגל: צריך לעשות גם וגם, נקודה.

יעקב מרגי: איזה כלי יש לי אלייך – הנה אני חושף את זה – כששש שנים הם לא מצליחים, כשאנחנו חובטים בהם ומודדים אותם כל חודש וכל שנה על האכיפה ועל סוגיות של תאונות דרכים?

יעקב מרגי: איזה כלי יש לי כלפייך אם אני אאשר לך את זה ואאשר לך מחר גם את זה, ואת תגידי אנחנו עובדים במקביל?

יעקב מרגי: אנחנו עובדים, עובדים.

אימאן ח'טיב יאסין: עובדים במהלך השנים.

יעקב מרגי: לא עבדתם שש שנים.

עינת סגל: זה לא בדיוק ככה.

עינת סגל: את רוצה להתייחס?

עינת סגל: את מכירה את זה יותר?

עינת סגל: אני פשוט לא הייתי בתקופה הזאת בתפקיד.

יעקב מרגי: אני רוצה תשובות בנושא.

עינת סגל: אין בעיה, אפשר לספק תשובות.

יעקב מרגי: אני רוצה לוחות זמנים.

יעקב מרגי: אם לא, אני לא אאשר את התקנות.

סונדוס סאלח: את מייצגת את העמדה של משרד התחבורה.

סונדוס סאלח: אנחנו מקשיבים לנהגים שנמצאים בשטח, גם לשוטרים וגם לאנשים.

סונדוס סאלח: הטכוגרף הזה וכל התקנה של 168 ניתנת לפרשנות – גם על ידי נהגים, גם על ידי שוטרים – ואין משהו ברור שנגיד, זו הפסקה, בקו הזה הייתי במנוחה, הייתי בהפסקה, הייתי בפריקה, הייתי בטעינה.

יעקב מרגי: תודה.

עינת סגל: אני מסכימה עם זה אבל הטכוגרף הדיגיטלי עוזר גם לתרגם את הדברים האלה באופן דיגיטלי.

סונדוס סאלח: צריך לתרגם את הכוונה?

יעקב מרגי: את סוגיית התרגום פתרת לנו, נכון, וגם ההתערבות של הנהג באקטיביות שלו לתעד את זה – בסדר, אין לי בעיה עם זה.

יעקב מרגי: משטרת ישראל, עוד משהו?

ענבל אוטמזגין: כן.

ענבל אוטמזגין: דבר נוסף וחשוב לא פחות לגבי התקנות האלה.

ענבל אוטמזגין: כמו שמשרד המשפטים ציין, חשוב מאוד לקדם בצד התיקון לתקנות של הטכוגרף את הפקודה כי בלעדיה לא נוכל מבחינה אופרטיבית לבצע אכיפה כנגד נהגים באמצעות הטכוגרף הדיגיטלי.

ענבל אוטמזגין: למה אני מתכוונת?

ענבל אוטמזגין: טכוגרף דיגיטלי נחשב כמחשב, ולכן אני אהיה מחויבת בצו חיפוש.

ענבל אוטמזגין: אם לא נקדם בד בבד את התיקון לפקודה, שמאפשר לשוטר לגשת לטכוגרף הדיגיטלי ולדלות ממנו נתונים מבלי צו חיפוש חתום מראש על ידי שופט, אז למעשה לא תהיה אכיפה.

אימאן ח'טיב יאסין: זה מה שדיברתי על הפגיעה בפרטיות.

יעקב מרגי: תודה.

יעקב מרגי: גבי בן הרוש.

יעקב מרגי: איך אפשר לדבר על משאיות בלי גבי בן הרוש?

גבי בן הרוש: בוקר טוב.

גבי בן הרוש: אדוני היושב-ראש, אני רוצה להגיד לך, פעם ראשונה שאני נהנה מדיון – באמת, גם חברות הכנסת וגם חברי הכנסת נכנסו לפרטים.

גבי בן הרוש: הנושא הזה של הטכוגרף הדיגיטלי הוא לא יותר מסיסמה.

גבי בן הרוש: עובדה, היועצת המשפטית מקריאה שזה מתאים בכלל למעבר בין מדינות.

גבי בן הרוש: חוץ מאשר בעוד 10 או 20 שנה, הייתי אומר, זה פנטזיה שלא כדאי בכלל לחלום עליה מבחינת מעבר בין מדינות.

גבי בן הרוש: מה אנחנו הולכים להוסיף בעצם?

גבי בן הרוש: יש תקנה - ואני מצטרף למה שאמרה נציגת המשטרה - יש בג"ץ, אדוני וחברי הכנסת, מ-99', שאמר לתקן את תקנת שעות עבודה ומנוחה, היא מכשילה את נהג הרכב הכבד ונהג האוטובוס.

גבי בן הרוש: אחר כך, ב-2007, נהג שתבע את אגד, בג"ץ אמר גם ב-2007 לתקן את התקנה.

גבי בן הרוש: אנחנו בכל דיון עם שרי התחבורה לדורותיהם מעלים את הנושא הזה על סדר-היום בסעיף הראשון.

גבי בן הרוש: ועדת הכלכלה עשרות פעמים שלחה את משרד התחבורה לתקן את התקנה, ואנחנו ב-2020 עדיין מדברים, אז מה יועיל לי הטכוגרף הזה אם התקנה עצמה, אי אפשר לפענח אותה?

גבי בן הרוש: היום עוד אפשר, היום יש את הכרטיס הפרימיטיבי הזה, המשטרה עוד עושה, והמעסיקים חלקם פוחדים ממנו.

גבי בן הרוש: בטכוגרף הדיגיטלי זה סוטה, זה מתאים בכלל לאירופה, למעבר בין מדינות.

גבי בן הרוש: אדוני, לפני הטכוגרף – ואנחנו בעד הטכוגרף – כל מערכת שתחסוך חיי אדם, אנחנו הראשונים להיות שם, ויש לנו על זה קבלות במשך שנים.

גבי בן הרוש: אדוני, אתה אמרת שיצאת לפנות בוקר.

גבי בן הרוש: עתרנו ב-2003 לבג"ץ על הנושא של החניונים, מפרצי חניה.

גבי בן הרוש: המדינה התחייבה אז, ב-2003, לקחת את זה כפרויקט לאומי, להכין חניונים.

גבי בן הרוש: אגב, זה לא רק לנהגי משאיות ואוטובוסים, לאזרח הפשוט.

גבי בן הרוש: תראו מה קרה לפני שבועיים - שני ילדים נהרגו, משאית שעמדה בשול, ואני לא יודע מה הסיבה.

גבי בן הרוש: אז אנחנו ברולטה יום-יום עם הנושא הזה של התאונות והקטל בגלל שהתשתית אינה מתאימה, אינה סלחנית.

גבי בן הרוש: התשתית במדינת ישראל היא הגורם מספר אחד לתאונות, רבותיי.

יעקב מרגי: תודה, גבי.

יעקב מרגי: לגבי ההצבעה, נקבל החלטה בסוף אם אנחנו מצביעים על התקנות, יכול להיות שלא נצביע עליהן אבל אנחנו נמשיך את ההקראה.

סיגלית ברקאי-ואקיל: אני רוצה כן להגיד שוב שאנחנו כבר שנים ארוכות – בערך בזמנים שצוינו כאן – מנסים לתקן את התיקון, כולל בהתערבות של ועדת הכלכלה, שזה הגיע כן לפתחה, ולא הצלחנו להגיע לנוסח.

יעקב מרגי: למה?

יעקב מרגי: לא אמרתם לי למה לא הצלחתם להגיע לנוסח.

סיגלית ברקאי-ואקיל: נניח בתקופה הקודמת, כשאיתן כבל היה יושב-ראש הוועדה, ולפניו, היו נוסחים – פעם זה התאים לאוטובוסים, פעם זה לא התאים לרכבים הכבדים.

יעקב מרגי: אני לא רוצה לדבר על אחרים.

יעקב מרגי: אצלי, אם אני מגלה נושא ענייני, עם כל הכבוד לחברי הכנסת, מי שבא – תקנות הביצים כדוגמה.

יעקב מרגי: אחד שלחו אותו ממניעים כאלה והשני ממניעים אחרים, אנחנו הלכנו לקו המאזן, לתת מענה לכולם, ואנחנו נמצא את הניסוח המאזן, נגיע אתכם להסכמות.

יעקב מרגי: אין הכול או לא כלום, אנחנו מודעים לכך.

יעקב מרגי: הנה, אני מתחייב לך – אני מתחייב לך – תביאי את הנוסח, אני אעביר לך אותו.

סיגלית ברקאי-ואקיל: כן, השאלה - - -

סונדוס סאלח: עם התיקונים הנדרשים.

יעקב מרגי: עם הידברות, עם הכול.

סיגלית ברקאי-ואקיל: בסדר.

יעקב מרגי: אין מציאות – הנה אני אומר את זה גם לנהגי המשאיות והאוטובוסים, אני מודיע לחברות, אני אומר את זה למשטרת התנועה, אני אומר את זה לכם – אף חוק או אף תקנה לא נכנסת ויוצאת אותו דבר.

יעקב מרגי: אם יש תיקונים, יכול להיות שיש, החוכמה לא נמצאת במקום אחד אבל זו לא תהיה סיבה לא להביא את זה לכנסת.

סיגלית ברקאי-ואקיל: בסדר גמור.

סיגלית ברקאי-ואקיל: מה שאני מנסה להגיד זה שאנחנו כן מנסים, ומנסים כבר ואנחנו לא יושבים ולא פועלים בכלל בשביל לאחד.

יעקב מרגי: פיקוח נפש דוחה הכול.

מרב תורג'מן: מה היה התיקון שהצעתם ל-168?

סיגלית ברקאי-ואקיל: אני לא יודעת להגיד לך כרגע.

סיגלית ברקאי-ואקיל: אם את רוצה, אני יכולה לפרט.

עינת סגל: אני אשמח שאנחנו נעביר התייחסות מסודרת מהמשרד כי לא היא ולא אני בקיאות בזה.

יעקב מרגי: בסדר.

יעקב מרגי: ננצל את הזמן שנותר להקראה.

יעקב מרגי: דוד כוכבא, ניתן לו להתייחס.

סיגלית ברקאי-ואקיל: רק להסביר שהתיקון של 168, עדיין הוא חשוב וצריך לדון עליו אבל הוא לא נוגע בהכרח ולא חייב להתקשר בהכרח לטכוגרף הדיגיטלי.

יעקב מרגי: אנחנו יודעים שהוא לא נוגע בהכרח אבל הנה אמרתי לך – בלי טקטיקה – איזה שוט יהיה לי כלפייך?

יעקב מרגי: איזה שוט יהיה לי כלפייך אם אני אאשר לך את זה?

יעקב מרגי: זה בוער לך.

יעקב מרגי: זה בוער לכם כדי להשתוות, לאשר את האמנה, והכול ביחד.

יעקב מרגי: זה גם שוט.

עינת סגל: היום, הטכוגרף הדיגיטלי זה הכרח, זה לא משהו ש-nice to have וזה לא משהו שאני רוצה.

יעקב מרגי: נכון.

יעקב מרגי: אני מודע לזה.

יעקב מרגי: הנה אני אומר לך.

עינת סגל: זה הכרח כי לא יהיה משהו אחר.

יעקב מרגי: אז יפה.

יעקב מרגי: לא יהיה משהו אחר, לכן תיאלצו - -

עינת סגל: אנחנו לא נגד.

יעקב מרגי: - - ואני איאלץ אתכם להביא את הפקודה בהקדם, להביא את התיקון בהקדם, נקודה.

סיגלית ברקאי-ואקיל: הפקודה מתקדמת בהקדם בכל מקרה.

יעקב מרגי: נקודה.

יעקב מרגי: דוד כוכבא, בבקשה אדוני.

דוד כוכבא: רבותיי, פה הפכו את היוצרות.

דוד כוכבא: טכוגרף דיגיטלי הוא אחרון בשרשרת קבלת ההחלטות בנושא הזה של תקנה 168, ודווקא פותחים בו כי זה לכאורה המהלך הקל ביותר.

דוד כוכבא: היום, גם אם תפחיתו את שעות העבודה, לא לתשע – לשבע שעות עבודה ביום – אנחנו לא יכולים לקיים אותן מכיוון שאין איפה לעצור, אין אזור חניה ומנוחה אחד במדינת ישראל.

דוד כוכבא: מה עוזר לי הטכוגרף הדיגיטלי אם אני צריך לומר לנהגים, רבותיי, אתם אחרי ארבע שעות עבודה מתחייבים לנוח חצי שעה?

דוד כוכבא: אם נודיע את זה ל-40,000 נהגי משאיות, לא משנה איפה אתה נמצא, אתה עומד חצי שעה בתום ארבע שעות נהיגה בצדי הדרכים, המדינה תיסתם.

דוד כוכבא: טכוגרף דיגיטלי הוא ההשלמה אחרי תיקון תקנה 168, אחרי הכשרת תשתיות ואזורי חניה, רק אז יגיע כלי המדידה לראות שאנחנו באמת פועלים בהתאם לאותם מדדים שקבענו.

דוד כוכבא: אדוני היושב-ראש, אתה צודק.

דוד כוכבא: אם לא תטיל סנקציה ואם תאפשר את הטכוגרף הדיגיטלי היום ואת התקנה, אנשים ינוחו על זרי הדפנה ואנחנו ניפגש בעוד עשר שנים, לא יתקנו את תקנה 168, לא יהיה אזור חניה ואי אפשר יהיה לקיים את הנושא הזה.

יעקב מרגי: תודה.

דוד כוכבא: דיברו פה על תאונות דרכים.

דוד כוכבא: אנחנו כבעלי חברות, חרדים לתאונות הדרכים ואנחנו לא שולחים את הנהגים שלנו, לא להרוג ולא להיהרג חס וחלילה.

דוד כוכבא: יש הרבה מאוד פרמטרים בענף ההובלה וזאת הזדמנות בשבילי – גם אם זה לא ישירות לנושא – לדבר על זה.

דוד כוכבא: אנחנו נלחמים על עומס יתר, נהגים נוסעים בעומס יתר, במקום 48 טון נוסעים ב-70 טון כולל.

דוד כוכבא: סכנת חיים, פצצה מתקתקת שנעה על הכבישים - -

יעקב מרגי: תודה.

דוד כוכבא: - - במאות ובאלפים כאלה.

דוד כוכבא: לא מטפלים בזה.

דוד כוכבא: ניגשים לטכוגרף הדיגיטלי, זה עניין טכני פשוט, לא דורש מאמץ מאף גורם ממשלתי, לא מאלה שאחראים על התשתיות - - -

יעקב מרגי: תודה רבה לך, אדוני.

יעקב מרגי: תודה.

דוד כוכבא: כביכול מטפלים בבעיית תאונות דרכים.

דוד כוכבא: לא מטפלים בה, להפך, הטכוגרף הדיגיטלי נותן כיסוי בכל הרשויות - - -

יעקב מרגי: יש לנו איש זום מנומס.

יעקב מרגי: שבע פעמים אני אומר, תנתק אותו.

יעקב מרגי: הוא לא שומע אותי, דוד כוכבא.

יעקב מרגי: לא שמעת אותי, אמרתי לך תודה שבע פעמים.

יעקב מרגי: בבקשה, הקראה, סעיף 364ד2.

מרב תורג'מן: עמוד 7.

יעקב מרגי: התקנה העיקרית חייבת להיות לידך.

מרב תורג'מן: אני אביא לך את הנוסח המשולב.

יעקב מרגי: 365 ימים זה יהיה.

סיגלית ברקאי-ואקיל: בהמשך לשיח עכשיו.

יעקב מרגי: את רוצה להסביר על רגל אחת מה יקרה?

סיגלית ברקאי-ואקיל: בעיקרון, מה שאנחנו קבענו כאן זו אסדרה.

סיגלית ברקאי-ואקיל: התאמנו למעשה את ההוראות שקבועות היום בתקנות לגבי טכוגרף אנלוגי לטכנולוגיה של הטכוגרף הדיגיטלי ולאפשרות להשתמש בו, והוספנו, קבענו למעשה את האסדרה של מתן הכרטיסים ואת השימוש בכרטיסים כי טכוגרף דיגיטלי, הוא מחויב לשימוש בכרטיסים.

סיגלית ברקאי-ואקיל: צריך להבין שלצורך ההסדר הזה של הנפקת הכרטיסים נדרשת הקמה של מערך מאוד מאוד רחב – צריכים לצאת למכרז, למנות זכיין שינפיק את כל הכרטיסים.

סיגלית ברקאי-ואקיל: זה אירוע שהוא צפוי לא לפרק זמן קצר יחסית.

יעקב מרגי: כמה זמן זה לא קצר?

סיגלית ברקאי-ואקיל: כמה חודשים טובים להליך המכרזי, אנחנו בהליכי גיבוש שלו עכשיו.

סיגלית ברקאי-ואקיל: צריך להוסיף שמבחינת התחילה, תחילת התקנות כמו שרשמנו זה אחרי שהמדינה הודיעה שהיא אשררה את האמנה.

סיגלית ברקאי-ואקיל: צריך להגיד, גם יש תהליך של להצטרף לאמנה, שזה מצריך החלטת ממשלה וכו', אבל גם, אחרי שאנחנו נגיש בקשה יש 180 יום עד שאנחנו מאושרים בכלל, שיאשרו לנו שאנחנו חברים באמנה, כלומר כל ההליך הזה, גם הוא צפוי להיות לא בפרק זמן שיהיה פחות מעוד חצי שנה ומעלה.

יעקב מרגי: אני יכול לשאול שאלה?

יעקב מרגי: שמענו כאן, ובצדק - למה לא נחיל את זה בחובה?

יעקב מרגי: לא מיידי.

יעקב מרגי: אתם לא חושבים שצריך לקבוע איזה זמן מסוים, פרק של כמה שנים, שאנחנו לפחות נצהיר פה שתוך פרק זמן כזה כל המובילים והמשאיות במדינת ישראל יהיו עם טכוגרף דיגיטלי?

עינת סגל: קודם כול, זה אפשרי, לא שזה בלתי אפשרי.

עינת סגל: המטרה שלנו הייתה קודם כול לא להוסיף עלויות נוספות - -

יעקב מרגי: זה לא מיידי.

עינת סגל: - - ובירוקרטיה על כל ציי הרכב כי זה משמעותי גם מבחינת עלות.

עינת סגל: אם יש מקורות מימון, אז בשמחה.

מרב תורג'מן: כמה עולה הטכוגרף?

יעקב מרגי: מה ההבדל?

יעקב מרגי: כמה עולה שני ההתקנים, התקן מול התקן?

עינת סגל: זה לא התקן מול התקן.

עינת סגל: זה עכשיו להוציא את מה שקיים.

יעקב מרגי: משהו נוסף.

יעקב מרגי: כמה עולה הדיגיטלי?

עינת סגל: אני חושבת בסביבות 5,000.

סונדוס סאלח: זה עלות.

סונדוס סאלח: למה שיישא עכשיו בעלות?

עינת סגל: בדיוק.

סונדוס סאלח: אם זה משרד התחבורה, יכולים לאשר עכשיו.

עינת סגל: חשבנו בעצם בסוף על המשתמשים, אלה שצריכים להכניס את המערך הזה, והבנו שזה גם יקרה באופן טבעי.

יעקב מרגי: מה אתם מעריכים באופן טבעי?

ששי שדה: לא, אבל התקנות לא מחייבות.

מרב תורג'מן: בסדר, אבל תוך כמה זמן?

יעקב מרגי: עכשיו אתה נולדת על התקנות?

יעקב מרגי: חכה עם התקנות.

סונדוס סאלח: כבוד היושב-ראש, אתה יודע שסקר אחרון על משאיות בארץ נעשה לפני 30 שנה על ידי משרד התחבורה?

סונדוס סאלח: אז אפשר לסמוך עליהם שזה קורה טבעי?

יעקב מרגי: אני בכל זאת עדיין רוצה לשמוע את ההערכה שלהם כמה זמן זה נקרא באופן טבעי.

עינת סגל: כמה שנים בודדות.

יעקב מרגי: באוטובוסים אנחנו יודעים מה אורך חיים של אוטובוס וכל תהליך הגריטה.

יעקב מרגי: מה לגבי משאיות?

עינת סגל: אבל זה לא אורך החיים של המשאית.

עינת סגל: זה אורך החיים של הטכוגרף האנלוגי כי אין אפשרות לאחזק אותו, אין אפשרות לתקן.

יעקב מרגי: תוך כמה זמן את חושבת שהוא יגווע?

עינת סגל: אני אומרת, כמה שנים בודדות.

יעקב מרגי: מה זה בודדות?

מרב תורג'מן: שלוש שנים?

מרב תורג'מן: ארבע שנים?

עינת סגל: פחות מעשר .

יעקב מרגי: כמה זה פחות מעשר?

אימאן ח'טיב יאסין: זה שלוש או תשע?

עינת סגל: שוב, קשה לי להעריך.

עינת סגל: אתם רוצים מספר מדויק, קשה לי להעריך.

אימאן ח'טיב יאסין: אבל אי אפשר להגיד או שלוש או תשע, זה בודדות.

עינת סגל: אני חושבת גג חמש שנים.

יעקב מרגי: גג חמש שנים, הטכוגרף כבר לא יעבוד מאליו.

עינת סגל: אפילו פחות.

יעקב מרגי: אז למה לא נקבע?

עינת סגל: זה מה שאני אומרת, זה יקרה לבד.

יעקב מרגי: יקרה לבד.

יעקב מרגי: אוקיי.

עינת סגל: אבל שוב, אפשר לחשוב גם על לחייב.

עינת סגל: אנחנו לא נגד.

אימאן ח'טיב יאסין: מה יקרה לבד, לא הבנתי.

יעקב מרגי: לטכוגרף לא תהיה טכנולוגיה תומכת, לא ייצרו את זה, המשאיות החדשות כבר יגיעו בלי.

ששי שדה: אני יכול להציע משהו, אדוני?

יעקב מרגי: לא.

יעקב מרגי: רגע.

מרב תורג'מן: למה שלא תחייבי את המשאיות החדשות?

עינת סגל: אין בעיה.

עינת סגל: זה דווקא אפילו קטן עליהם.

עינת סגל: אפשר.

מרב תורג'מן: רק אלה שייכנסו מתחילת התקנות.

יעקב מרגי: איפה אפשר לנסח את זה?

ששי שדה: אני יכול להגיד, אני ניסחתי את זה כאן.

יעקב מרגי: תודה רבה לך, אדוני, אבל אם כבר התחלת, יאללה תגיד.

יעקב מרגי: אתה מתיימר.

יעקב מרגי: יש פה כלים רציניים, שאם דיברת לא לעניין הם יעמידו אותך.

יעקב מרגי: בוא תגיד.

ששי שדה: אני מקבל את האתגר, אדוני.

יעקב מרגי: בבקשה.

ששי שדה: לא יירשם רכב - ואז להוסיף, כי זה רכב חדש – אלא אם כן הותקן בו טכוגרף דיגיטלי, ואז ההמשך של הסעיף: ולא יחודש רישיון רכב מהסוג האמור אלא אם כן הותקן בו אחד מהם.

עינת סגל: אין בעיה.

עינת סגל: מבחינתנו - - -

ששי שדה: מקובל?

ששי שדה: מצוין.

מרב תורג'מן: אפשר פה ואפשר גם בתקנות האלה לקבוע שתחילתן של תקנות אלה ביום שפרסם שר התחבורה והבטיחות בדרכים כי המדינה אשררה את האמנה, ומיום תחילתן של התקנות לא יותקן טכוגרף אלא טכוגרף דיגיטלי.

מרב תורג'מן: משהו כזה.

ששי שדה: גם אפשר.

יעקב מרגי: אנחנו נסמיך אותך לנסח חמש שנים.

מרב תורג'מן: מה חמש שנים?

יעקב מרגי: חמש שנים ניתן להם.

מרב תורג'מן: זה שני דברים שונים.

מרב תורג'מן: יש לך רכב חדש שנכנס לשוק.

יעקב מרגי: לא.

יעקב מרגי: רכב חדש, זה הניסוח.

יעקב מרגי: אני שואל לגבי החמש שנים, אם כבר ממילא.

עינת סגל: אפשרי.

ששי שדה: מעולה.

עינת סגל: שוב, אמרנו, זה היה מתוך מטרה להתחשב במשק ולא מתוך שום דבר אחר.

יעקב מרגי: אוקיי.

יעקב מרגי: נישאר רק עם הקטע הזה שלא יחודש לרכב חדש.

עינת סגל: רכב חדש יגיע עם טכוגרף דיגיטלי.

מרב תורג'מן: רכב חדש שנרשם לראשונה בישראל.

יעקב מרגי: טוב.

יעקב מרגי: יש לנו כמה דקות להתייחסויות נוספות מהאורחים שלנו.

יעקב מרגי: יש למישהו התייחסות לסעיפים שהקראנו?

יער אמיר: יער אמיר, פורום חברות התחבורה הציבורית הפרטיות.

יער אמיר: רציתי רק לברר מה הוחלט סופית, האם תהיה חובה להחליף את הטכוגרפים לגבי רכבים ישנים או רק חדשים יהיו מחויבים.

יעקב מרגי: לא.

יעקב מרגי: רק לחדשים.

יער אמיר: תודה רבה.

יעקב מרגי: יש עוד הערות?

יעקב מרגי: אם אין, בבקשה, חברת הכנסת.

סונדוס סאלח: בתקנות ראינו כל מה שמצפה משרד התחבורה גם מהנהגים, גם מהמפעילים.

סונדוס סאלח: אנחנו מצפים ממשרד התחבורה גם כן שיעגן בתוך התקנות מה האחריות שלו להכשיר את הנהגים, את המפעילים.

סונדוס סאלח: אני לא ראיתי על זה התייחסות.

מרב תורג'מן: אין התייחסות בתקנות להכשרה.

סונדוס סאלח: וזה דורש הכשרה מיוחדת.

מרב תורג'מן: אין בתקנות התייחסות להכשרה.

מרב תורג'מן: אנחנו שאלנו את משרד התחבורה, אני מציעה שהם יציגו את העניין.

יעקב מרגי: בבקשה.

שוקי שדה: אני גם רוצה לדבר בבקשה.

עינת סגל: כמו כל טכנולוגיה חדשה שנכנסת למערך התחבורה, אנחנו דואגים לעדכן בעצם את כל בעלי המקצוע והמשתמשים, שיקבלו הכשרה כמו שצריך על אותה טכנולוגיה.

עינת סגל: כרגולטור, אנחנו נקבע את התכנים הנדרשים לכל אחד ואחד בתהליך בכל שרשרת האספקה לצורך העניין - אם זה הנהגים, אם זה המעבדות, אם זה קציני בטיחות בחברות או בעלי החברות ואם זה בעלי מקצוע - שבסופו של דבר רכב שמגיע למוסך, ידעו לטפל בזה.

סונדוס סאלח: לא.

סונדוס סאלח: לא לטפל.

סונדוס סאלח: האם משרד התחבורה ידריך את הנהגים?

עינת סגל: לא אנחנו נדריך.

עינת סגל: אנחנו נקבע, נאסדר לצורך העניין את התכנים הנדרשים ולמי ולמה, ובסופו של דבר מי שעושה – כמו בכל טכנולוגיה שנכנסת לרכב – יש את יבואני המערכות או יבואני הרכב, שבעצם יכשירו על פי מה שאנחנו נקבע.

אימאן ח'טיב יאסין: זאת אומרת, האחריות היא לא על משרד התחבורה אלא על היבואנים.

עינת סגל: לא.

עינת סגל: האחריות היא כן על משרד התחבורה.

אימאן ח'טיב יאסין: בקביעת התקנים.

עינת סגל: לא בביצוע אלא באסדרה.

יעקב מרגי: אין ספק שפה אתם תצטרכו להתחייב לכך.

יעקב מרגי: אתם מתחייבים לכך שאתם תביאו את הסוגיה הזו של ההדרכה.

עינת סגל: ברור.

עינת סגל: זה חלק מכל - - -

יעקב מרגי: לא.

יעקב מרגי: איפה זה ייכנס?

סונדוס סאלח: זה יירשם לפרוטוקול?

יעקב מרגי: ודאי.

יעקב מרגי: כל מה שאנחנו אומרים – גם הבדיחות – נרשם בפרוטוקול.

יעקב מרגי: אני אומר לך שזה מחייב ואני אומר שזה תנאי כי א', צריך הדרכה.

יעקב מרגי: אם כבר צריך הדרכה, צריך לחייב אותה בתקנות – תחליטו איפה, תגישו את זה לכאן, להסמיך איזה סוג של הדרכה.

סיגלית ברקאי-ואקיל: אנחנו לא עושים הדרכות בתקנות.

עינת סגל: אנחנו עושים ברמת נהלים.

סיגלית ברקאי-ואקיל: אנחנו תמיד עושים הדרכות וזה נעשה לא במסגרת התקנות.

עינת סגל: כמו כל טכנולוגיה.

יעקב מרגי: וזה יהיה תנאי מחייב באכיפה?

יעקב מרגי: אם יבוא נהג ויגיד אף אחד לא הכשיר אותי, לא הדריך אותי?

סונדוס סאלח: כן.

סונדוס סאלח: מי אחראי?

סיגלית ברקאי-ואקיל: צריך לזכור, זה כמו כל - - -

עינת סגל: כל מערכת שאני מכניסה לרכב, כולל מולטימדיה.

סיגלית ברקאי-ואקיל: אתה נכנס לרכב ואתה מקבל מערכת, כמו רדיו שלך.

עינת סגל: קודם כול, היבואן של המערכת - - -

קריאות: - - -

יעקב מרגי: אין לי בעיה.

יעקב מרגי: יש פה אמירה.

יעקב מרגי: אם זה נוהל, שיהיה בנוהל אבל אתם מתחייבים להכין את זה – מי מוסמך להדריך, מה ההדרכה, מה מסלול ההדרכה, הכול.

יעקב מרגי: אוקיי, תודה.

יעקב מרגי: התייחסות.

שוקי שדה: יש איזה בעיה בנושא של התאמה בין תקנה 168 לתקנה.

שוקי שדה: מדברים על זה שהאוטובוסים כמו המשאיות, וזה בכלל לא נכון.

שוקי שדה: יש בעיה בזה.

שוקי שדה: הטכוגרף הדיגיטלי יצטרך להתאים את עצמו לרמת האוטובוסים כי היום יש כל מיני שינויים – שעות עבודה, מנוחה, שונה מבחינת זמן העבודה ולזה אנחנו צריכים להתייחס.

שוקי שדה: דבר שני, אני מבקש להתייחס לעניין של האגרה.

שוקי שדה: מי שיחליף את הטכוגרף לטכוגרף דיגיטלי, תבטלו את האגרה שלו לפחות לתקופה הראשונה, שאנחנו נוכל לעשות את זה בצורה מסודרת.

שוקי שדה: זו כמות לא מבוטלת.

שוקי שדה: מעבר לזה, אתה הודעת על נושא של שנה להחזיק את המערכות כתזכורת.

שוקי שדה: אני מבקש – היום אנחנו מחזיקים את זה חצי שנה.

שוקי שדה: למה לא להמשיך להחזיק את זה חצי שנה?

יעקב מרגי: תודה.

יעקב מרגי: ענבל, משטרת ישראל, פעם אחרונה שדיברת יצרת פה מהומה, אני מקווה שעכשיו לא.

ענבל אוטמזגין: בדיונים המקדימים כשכתבנו את התקנות, משטרת ישראל ביקשה להכניס תקנה נוספת של חזקת אי שיתוף פעולה של נהג לדרישה של שוטר להציג לו את הנתונים או שהשוטר ייגש לטכוגרף וימשוך את הנתונים.

ענבל אוטמזגין: אני רואה עכשיו בתקנות שהקריאו, למעשה החזקה הזאת שהוסכמה על כולם, הוסרה.

ענבל אוטמזגין: אנחנו מבקשים ודורשים להחזיר אותה.

יעקב מרגי: גברתי.

יעקב מרגי: אני שמח ואני אפילו משמין קצת מהיכולות שאת נותנת לי.

יעקב מרגי: אני רק יו"ר ועדת הכלכלה, ואתם צריכים – זה בוער לכם, זו מנת לחמכם היומיומית – אנא תתכבדו, תשבו שר מול שר, מול שר המשפטים בכל הסוגיה הזאת.

יעקב מרגי: אנחנו לא בתקנות כאלה נעמיס עליו את כל התיקונים, כל העוולות שחסרות בשיח ביניכם, בין משרד המשפטים למשרד התחבורה.

מרב תורג'מן: והמשרד לביטחון פנים.

יעקב מרגי: ומשרד לביטחון פנים.

ענבל אוטמזגין: זה הוסכם.

ענבל אוטמזגין: זה הוסכם על הצדדים.

סונדוס סאלח: כרגע זו הזדמנות להסדיר דברים.

סונדוס סאלח: זו הזדמנות.

קריאות: - - -

עינת סגל: שלא תהיה כאן טעות.

עינת סגל: אנחנו עובדים בצמוד למשטרת ישראל.

יעקב מרגי: רגע, אין פה טעות.

סיגלית ברקאי-ואקיל: אין לנו התנגדות למה שהיא אומרת.

יעקב מרגי: תקשיבי, זה קורה ביום-יום.

יעקב מרגי: יש הרבה דברים, מאחר שיש פה חלוקת סמכויות, ומשטרת ישראל לא מחוקקת, היא רוצה את הסעד שלנו – אנא, תעשו, תגמרו את זה.

סיגלית ברקאי-ואקיל: אנחנו מסכימים למה שהיא אומרת.

עינת סגל: מסכימים.

יעקב מרגי: אז תעשו.

עינת סגל: עשינו.

סיגלית ברקאי-ואקיל: מעולה.

יעקב מרגי: איפה?

סונדוס סאלח: זה צריך להיות לפני התקנות האלה.

סונדוס סאלח: 168, לפני שמביאים את זה.

עינת סגל: עשינו.

יעקב מרגי: כשאת אומרת עשינו, מה עשינו?

עינת סגל: קודם כול, הנושא הזה שהיא העלתה, הסמכות שלהם, אנחנו הסכמנו איתם.

עינת סגל: הכנסנו את זה מילה במילה בתקנות, זה נכנס, זה נמצא שם.

יעקב מרגי: איזה תקנות?

עינת סגל: בתקנות האלה.

יעקב מרגי: איפה?

יעקב מרגי: תראי לנו איפה זה נכנס.

סיגלית ברקאי-ואקיל: ענבל, אנחנו הוספנו את הסעיף שאמרת.

ענבל אוטמזגין: כן.

ענבל אוטמזגין: את פשוט לא הקראת אותו.

ענבל אוטמזגין: זה היה צריך להיות ב-(ג3).

קריאה: (5)(ג3).

יעקב מרגי: היא הקריאה הכול.

יעקב מרגי: השאלה אם זה רשום או לא רשום.

ענבל אוטמזגין: לא הקראתם את זה.

ענבל אוטמזגין: ב-(5)(ג3).

מרב תורג'מן: (5)

מרב תורג'מן: (ג3) ב-364?

ענבל אוטמזגין: כן.

סיגלית ברקאי-ואקיל: אז אני מתנצלת.

מרב תורג'מן: אין לנו (5)(ג3) כאן בפני הוועדה.

מרב תורג'מן: הנוסח שהשרה צירפה למכתב לא כלל את (5)(ג3).

סיגלית ברקאי-ואקיל: כן.

סיגלית ברקאי-ואקיל: אנחנו כנראה - - -

יעקב מרגי: אני אשמע את ישראל גנון ולאחר מכן אני אומר מה אני הולך לעשות בסוף הדיון ולקראת הדיון הבא.

יעקב מרגי: ישראל גנון, בבקשה.

קריאה: לא מגיב.

יעקב מרגי: לא מגיב – לא מגיב.

יעקב מרגי: רבותיי, אני מסכם את הדיון.

יעקב מרגי: אנחנו הקראנו הכול.

יעקב מרגי: שמעת את הבקשה האחרונה?

קריאה: גבריאל בן הרוש רוצה להתייחס.

יעקב מרגי: תנתק הכול.

יעקב מרגי: אנחנו אחרי הזמן.

גבי בן הרוש: אפשר?

יעקב מרגי: לא.

יעקב מרגי: סעיף (5)(ג3), אם צריך להכניס אותו, אנא להכניס אותו לקראת הדיון הבא.

יעקב מרגי: לא תהיה הצבעה היום.

מרב תורג'מן: זה פסקה.

יעקב מרגי: אני רוצה לסיים את הסוגיה.

יעקב מרגי: את אומרת שהפצתם ואתם ערוכים לחקיקה, אנא תביאו גם את התיקון שדיברה עליו נציגת משטרת ישראל, את הפקודה מה שנקרא.

סיגלית ברקאי-ואקיל: בלי שהוא עבר את כל ההליכים?

סיגלית ברקאי-ואקיל: רק להציג לכם אותו?

יעקב מרגי: לא.

מרב תורג'מן: מה זאת אומרת הליכים?

מרב תורג'מן: אני לא יודעת אם לא צריך אישור משר המשפטים לסמכות של השוטר.

מרב תורג'מן: זה משהו שצריך לבדוק אותו.

יעקב מרגי: נעשה שני דברים.

יעקב מרגי: לגבי (5)(ג3) אתם אומרים שסיכמתם את זה.

יעקב מרגי: נכון?

יעקב מרגי: זה עבר אישור משרד המשפטים?

סיגלית ברקאי-ואקיל: כן.

יעקב מרגי: עבר, אז תביאו את זה.

יעקב מרגי: הם יהיו בדיון, כן או לא.

יעקב מרגי: לגבי תיקון הפקודה, על מנת שהאכיפה תהיה כדבעי ולא מס שפתיים, אני מבקש להביא את זה, תראו איפה זה עומד בשלב הזה.

יעקב מרגי: אם לא, אל תבואו אליי לפני זה.

יעקב מרגי: הנה אני אומר לכם – לא תהיה אמנה, לא יהיה אשרור אמנה.

סיגלית ברקאי-ואקיל: אבל הבעיה היא שתיקון החקיקה - - -

יעקב מרגי: אני יודע.

יעקב מרגי: יש בעיות, יש הרבה בעיות במדינה.

סיגלית ברקאי-ואקיל: לא.

סיגלית ברקאי-ואקיל: קריאה ראשונה.

עינת סגל: אנחנו בבעיות מתמשכות כבר במשך שנתיים.

סיגלית ברקאי-ואקיל: הבעיה היחידה, הכנסת תאשר לנו את זה בקריאה ראשונה?

סיגלית ברקאי-ואקיל: זה תיקון פקודה, זה לא תיקון תקנות.

יעקב מרגי: באיזה שלב בחקיקה זה עומד?

מרב תורג'מן: לפני ועדת שרים.

סיגלית ברקאי-ואקיל: הנוסח סגור, מוכן.

יעקב מרגי: הנוסח גמור, סגור.

יעקב מרגי: גם בלי ועדת שרים, השרים יכולים לדבר ביניהם ולהביא הסכמה.

יעקב מרגי: תאמרו לשרה שתפעל מול שר המשפטים ומול השר לביטחון פנים, תביאו את זה מוסכם וגמור.

יעקב מרגי: הכנסת תעבוד בתקופה הזאת, אל תדאגו, בהסכמות היא תעבוד.

יעקב מרגי: יש ועדת הסכמות.

יעקב מרגי: מה שהוא לטובת הציבור, הכול יעבור.

יעקב מרגי: אני מתנצל.

יעקב מרגי: אני בדרך כלל לא כזה, אני אוהב לזרום, אבל יש דברים שלא עושים.

מרב תורג'מן: לא.

מרב תורג'מן: מה שדובר זה גם הסיכום ל-168.

יעקב מרגי: מזלכם שהתיקון האחרון שהתבקש, ממילא אתם צריכים להכניס אותו, ולכן לא צריך לעשות הצבעה.

עינת סגל: זה רק טכני.

יעקב מרגי: זה לא קשור, אבל צריך לאשר אותו.

סיגלית ברקאי-ואקיל: אני יכולה להקריא אותו עכשיו לפרוטוקול.

יעקב מרגי: לא.

יעקב מרגי: תודה, הישיבה נעולה.